Riżoluzzjoni tal-Parlament Ewropew tal- 10 ta’ Mejju 2011 b’osservazzjonijiet li jagħmlu parti integrali mid-Deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima III — Il-Kummissjoni u aġenziji eżekuttivi



Official Journal L 250 , 27/09/2011 P. 0033 - 0062



Riżoluzzjoni tal-Parlament Ewropew tal- 10 ta’ Mejju 2011 b’osservazzjonijiet li jagħmlu parti integrali mid-Deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima III — Il-Kummissjoni u aġenziji eżekuttivi IL-PARLAMENT EWROPEW, wara li kkunsidra l-baġit ġenerali tal-Unjoni Ewropea għas-sena finanzjarja 2009 [1], wara li kkunsidra l-kontijiet annwali tal-Unjoni Ewropea għas-sena finanzjarja 2009 (SEC(2010) 963 — C7-0211/2010) [2], wara li kkunsidra r-rapport tal-Kummissjoni dwar is-segwitu għad-deċiżjoni ta’ kwittanza għas-sena finanzjarja 2008 (COM(2010) 650), u d-dokumenti ta’ ħidma tal-persunal tal-Kummissjoni li jakkumpanjaw dak ir-rapport ((SEC(2010) 1437 u SEC(2010) 1438), wara li kkunsidra l-komunikazzjoni tal-Kummissjoni tat- 2 ta’ Ġunju 2010 bit-titolu "Sinteżi tal-kisbiet tal-ġestjoni tal-Kummissjoni fl-2009" (COM(2010) 281), wara li kkunsidra r-rapport annwali tal-Kummissjoni lill-awtorità ta’ kwittanza dwar l-awditjar intern imwettaq fl-2009 (COM(2010) 447), u d-dokument ta’ ħidma tal-persunal tal-Kummissjoni li jakkumpanja dan ir-rapport (SEC(2010) 994), wara li kkunsidra r-rapport tal-Kummissjoni dwar it-tweġibiet tal-Istati Membri għar-rapport annwali tal-2009 tal-Qorti tal-Awdituri (COM(2011) 104), wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit fir-rigward tas-sena finanzjarja 2009, flimkien mat-tweġibiet tal-istituzzjonijiet [3], u r-rapporti speċjali tal-Qorti tal-Awdituri, wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tal-operazzjonijiet ta’ bażi, ipprovduta mill-Qorti tal-Awdituri skont l-Artikolu 287 tat-Trattat dwar il-Funzjonament tal-Unjoni Ewropea [4], wara li kkunsidra l-Komunikazzjoni tal-Kummissjoni tas- 26 ta’ Mejju 2010 bit-titolu "Aktar" kontrolli jew anqas? Is-sejbien tal-aħjar bilanċ bejn in-nefqa amministrattiva tal-kontroll u r-riskju ta’ żball (COM(2010) 261), u d-dokumenti ta’ ħidma tal-persunal tal-Kummissjoni maħruġin ma’ dik il-komunikazzjoni (SEC(2010) 640 u (SEC(2010) 641), wara li kkunsidra r-rakkomandazzjoni tal-Kunsill tas- 15 ta’ Frar 2011 dwar il-kwittanza li għandha tingħata lill-Kummissjoni fir-rigward tal-implimentazzjoni tal-baġit għas-sena finanzjarja 2009(05891/2011 — C7-0053/2011), wara li kkunsidra r-rakkomandazzjoni tal-Kunsill tal- 15 ta’ Frar 2011 dwar il-kwittanza li għandha tingħata lill-aġenziji eżekuttivi fir-rigward tal-implimentazzjoni tal-baġit għas-sena finanzjarja 2009 (05893/2011 — C7-0054/2011), wara li kkunsidra l-Artikoli 274, 275 u 276 tat-Trattat KE, l-Artikolu 17(1) tat-Trattat dwar l-Unjoni Ewropea, l-Artikoli 317, 318 u 319 tat-Trattat dwar il-Funzjonament tal-Unjoni Ewropea u l-Artikoli 179a u 180b tat-Trattat Euratom, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta’ Ġunju 2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej [5] ("ir-Regolament Finanzjarju") kif emendat bir-Regolamenti tal-Kunsill (KE, Euratom) Nru 1995/2006 [6] u (KE) Nru 1525/2007 [7], u b’mod partikolari l-Artikoli 55, 145, 146 u 147 tiegħu, wara li kkunsidra r-Regolament tal-Kunsill (KE) Nru 58/2003 tad- 19 ta’ Diċembru 2002 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija tal-programmi tal-Komunità [8], u b’mod speċjali l-Artikolu 14(2) u (3) tiegħu, wara li kkunsidra l-Artikolu 76 u l-Anness VI tar-Regoli ta’ Proċedura tiegħu, wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-kumitati interessati l-oħra (A7-0134/2011), A. billi l-Kummissjoni Barroso I kellha objettiv strateġiku li tikseb dikjarazzjoni ta’ assigurazzjoni pożittiva mill-Qorti tal-Awdituri sal-2009, u billi dan l-objettiv ma nltaħaqx, B. billi t-Trattat ta’ Lisbona saħħaħ ir-rwol tal-Kummissjoni billi ppreveda li din għandha timplimenta l-baġit u tiġġestixxi programmi (l-Artikolu 17 tat-Trattat dwar l-Unjoni Ewropea) u għandha tagħmel dan fuq ir-responsabilità tagħha stess (l-Artikolu 317 tat-Trattat dwar il-Funzjonament tal-Unjoni Ewropea) - irrispettivament mill-metodu ta’ implimentazzjoni applikat - u li l-Istati Membri għandhom jikkoperaw mal-Kummissjoni biex jiġi żgurat li l-approprjazzjonijiet jintużaw b’konformità mal-prinċipji ta’ ġestjoni finanzjarja tajba, C. billi t-Trattat ta’ Lisbona ppreveda wkoll li l-Kummissjoni għandha tippreżenta rapport ta’ evalwazzjoni dwar il-finanzi tal-Unjoni fuq il-bażi tar-riżultati miksuba (l-Artikolu 318 tat-Trattat dwar il-Funzjonament tal-Unjoni Ewropea), D. billi ċ-ċittadini Ewropej jistennew li l-flus tal-kontribwenti fiskali jintużaw b’mod korrett, effiċjenti u utli u billi l-kwistjoni tad-"daqs" tal-baġit tal-Unjoni għandha tiġi diskussa fuq il-bażi tal-objettivi li għandhom jinkisbu, kif ukoll fuq il-bażi tal-kompetenzi u r-responsabilitajiet mogħtija mit-Trattat dwar il-Funzjonament tal-Unjoni Ewropea, E. billi l-Artikolu 287(1), it-tieni subparagrafu, tat-Trattat dwar il-Funzjonament tal-Unjoni Ewropea jeħtieġ li l-Qorti tal-Awdituri tipprovdi lill-Parlament u l-Kunsill dikjarazzjoni tal-assigurazzjoni fir-rigward tal-legalità u r-regolarità tat-tranżazzjonijiet ta’ bażi, u jżid li d-dikjarazzjoni tista’ tiġi supplimentata minn evalwazzjonijiet speċifiċi għal kull qasam ewlieni tal-attività tal-Unjoni, F. billi mhux biss il-Kummissjoni imma wkoll l-Istati Membri għandhom jinżammu responsabbli għall-fatt li l-Qorti tal-Awdituri, s’issa, għadha ma kinetx kapaċi toħroġ dikjarazzjoni ta’ assigurazzjoni kompleta, G. billi d-dikjarazzjonijiet obbligatorji ta’ ġestjoni nazzjonali, maħruġa u ffirmati f’livell ministerjali u debitament ivverifikati minn awditur indipendenti, huma pass meħtieġ u indispensabbli biex jagħmel tajjeb għan-nuqqas attwali ta’ sjieda u għall-perċezzjoni mifruxa ta’ ġestjoni finanzjarja ħażina fil-livell tal-Unjoni, H. billi s-sistema ta’ assigurazzjoni attwali, liema sistema għandha diversi livelli, għadha ma tiggarantix il-konformità tal-infiq tal-Unjoni mar-rekwiżiti ta’ legalità, regolarità u ġestjoni finanzjarja tajba li huma previsti mit-Trattat dwar il-Funzjonament tal-Unjoni Ewropea u r-Regolament Finanzjarju, I. billi stati indipendenti — u mhux reġjuni — huma membri tal-Unjoni u billi l-Istati Membri, anke jekk l-istruttura tagħhom hija federali, għandhom responsabilità lejn id-dinja ta’ barra u l-Unjoni, J. billi l-proċess ta’ "responsabilità" huwa strumentali għal ġestjoni tajba, peress li jtejjeb it-twettiq u l-analiżi, filwaqt li jipprevedi t-tibdiliet fil-ġestjoni u l-istrateġija u biex isir użu aħjar mir-riżorsi skarsi u billi, kif ġie osservat mill-Kunsill, l-użu preċiż u responsabbli tar-riżorsi tal-UE huwa wieħed mill-mezzi essenzjali biex tiġi rinfurzata l-fiduċja taċ-ċittadini Ewropej [9], K. billi jeħtieġ li nitbiegħdu mill-"kultura ta’ intitolamenti" attwali u nieħdu miżuri deċiżivi favur l-implimentazzjoni ta’ kultura ta’ responsabilità kemm f’livell nazzjonali kif ukoll f’dak tal-Unjoni u nindirizzaw kemm il-kwistjonijiet ta’ konformità kif ukoll dawk ta’ prestazzjoni sabiex tissaħħaħ il-leġittimità tal-Unjoni, L. billi l-Kummissjoni u l-Qorti tal-Awdituri għandhom jiġu pprovduti b’evidenza ta’ assigurazzjoni f’forma ta’ Dikjarazzjoni ta’ Assigurazzjoni minn organizzazzjonijiet internazzjonali li jimplimentaw l-għajnuna tal-Unjoni, M. billi t-titjib tal-ġestjoni finanzjarja tal-Unjoni, tal-kwalità tal-infiq u tal-arranġamenti biex il-Kummissjoni tinżamm responsabbli għall-ġestjoni tal-fondi tagħha, huwa prijorità għolja u objettiv ewlieni għall-Parlament li għandu jintlaħaq matul ir-reviżjoni tar-Regolament Finanzjarju, il-qafas finanzjarju multiannwali l-ġdid u r-riforma fil-baġit, N. billi għandhom jitfasslu proposti konkreti għall-implimentazzjoni effiċjenti ta’ laqgħat tripartiti regolari bejn il-President tal-Parlament, tal-Kunsill u tal-Kummissjoni — kif previst fl-Artikolu 324 tat-Trattat dwar il-Funzjonament tal-Unjoni Ewropea biex tiġi żgurata koperazzjoni tajba bejn dawn l-istituzzjonijiet, O. billi s-simplifikazzjoni u r-regolazzjoni aħjar għandhom jiġu rinfurzati b’ġestjoni aktar effiċjenti fil-Kummissjoni u l-Istati Membri, P. billi fir-riżoluzzjoni tiegħu tal- 11 ta’ Novembru 2010 dwar is-simplifikazzjoni tal-implimentazzjoni tal-Programmi ta’ Qafas ta’ Riċerka [10], il-Parlament esprima l-opinjoni tiegħu dwar ċerti diffikultajiet marbuta mal-monitoraġġ u ċ-ċertifikazzjoni tar-riċerka, Q. billi r-rwol tal-Qorti tal-Awdituri huwa li tiċċekkja l-informazzjoni, u billi l-kapaċità tal-Qorti tal-Awdituri li twettaq ir-responsabilitajiet tagħha b’mod effettiv skont it-Trattat dwar il-Funzjonament tal-Unjoni Ewropea m’għandha bl-ebda mod tiġi ristretta, R. billi l-mandat tal-Qorti tal-Awdituri biex jiġi vverifikat l-użu ta’ fondi tal-Unjoni jinkludi l-verifika minn korpi ta’ sħubija pubblika-privata, S. billi l-Qorti tal-Awdituri tista’ tassigura l-koordinazzjoni meħtieġa għall-introduzzjoni tal-mekkaniżmi, bħall-mekkaniżmu ta’ stabilità, li r-regoli ta’ governanza tagħhom għandhom jiżguraw arraġamenti ta’ verifika xierqa, flimkien ma arranġamenti għal responsabilità u trasparenza sħiħa, T. billi l-Istati Membri għandhom jikkunsidraw l-effiċjenza tal-arranġamenti ta’ verifika esterna attwali tal-Unjoni, U. billi s-simplifikazzjoni ta’ leġiżlazzjoni settorjali — pereżempju permezz tal-istandardizzazzjoni u l-istabbiliment ta’ sett ta’ regoli dwar l-akkwist — u l-konformità mar-Regolament Finanzjarju huma meħtieġa biex jinkiseb titjib sinifikanti fil-prestazzjoni u t-tnaqqis ta’ burokrazija li tfixkel, V. billi r-rwol tal-Kummissjoni huwa wkoll li tipprovdi gwida lill-Istati Membri u li tippromwovi kontinwament prattika tajba fost il-korpi nazzjonali, W. billi bosta miżuri deċiżi fl-2008, bħall-Faċilità tal-Ikel b’baġit ta’ EUR 1000000000, it-tħaffif tal-ħlasijiet tal-Fondi Strutturali permezz tal-Pjan ta’ Rkupru Ekonomiku Ewropew u l-estensjoni tal-perjodu ta’ eliġibilità għal bosta programmi fl-2009 ppreżentaw sfida għall-kontroll baġitarju fl-2009 u lil hinn, Sejbiet ġenerali Kontijiet 1. Jinnota li l-kontijiet annwali tal-Unjoni sa ċertu punt jippreżentaw, fl-aspetti materjali kollha, il-pożizzjoni finanzjarja tal-Unjoni sal- 31 ta’ Diċembru 2009, u r-riżultati tal-operazzjonijiet u l-fluss ta’ flus; 2. Jikkundanna l-fatt li l-Kunsill ressaq l-opinjoni tiegħu tard; 3. Iqis li mhuwiex normali li l-kontijiet annwali jiġu ppreżentati b’kapital proprju negattiv ta’ EUR 44700000000 u jistaqsi jekk l-ammonti rikjesti mill-Istati Membri għandhomx jiddaħħlu bħala assi, peress li l-istima ta’ EUR 37000000000 f’pensjonijiet tal-persunal tikkostitwixxi impenn ċar; jinnota l-ispjegazzjonijiet provduti mill-Uffiċjal tal-Kontabilità tal-Kummissjoni li skont hu l-istandards tal-kontabilità internazzjonali applikabbli għas-settur pubbliku ġew rispettati; jipproponi li tingħata kunsiderazzjoni għall-ħolqien ta’ fond tal-pensjonijiet tal-Unjoni sabiex ikunu esternalizzati l-impenji finanzjarji ta’ dan it-tip fir-rigward tal-persunal; 4. Iħeġġeġ lill-Kummissjoni biex telimina r-riskju ta’ dikjarazzjonijiet foloz fil-kontijiet fil-futur billi titratta n-nuqqasijiet identifikati mill-Qorti tal-Awdituri mingħajr dewmien; 5. Jistieden lill-Qorti tal-Awdituri biex tipprovdih, fil-futur, b’dikjarazzjoni ta’ affidabilità waħdanija fuq il-legalità u r-regolarità tat-tranżazzjonijiet ta’ bażi, skont it-tieni subparagrafu tal-Artikolu 287(1) tat-Trattat dwar il-Funzjonament tal-Unjoni Ewropea, bl-istess mod li jiġri għall-affidabilità tal-kontijiet; Legalità u regolarità 6. Jinnota li filwaqt li l-Artikolu 317 tat-Trattat dwar il-Funzjonament tal-Unjoni Ewropea jiddikjara li l-Kummissjoni timplimenta l-baġit tal-Unjoni taħt ir-responsabilità tagħha stess, fil-fehim preżenti ta’ "ġestjoni kondiviża", il-biċċa l-kbira tal-funzjonijiet ta’ ġestjoni jsiru minn korpi nazzjonali li mhumiex responsabbli direttament fil-livell tal-Unjoni u li fuqhom il-Kummissjoni għandha setgħat limitati ta’ infurzar; huwa tal-fehma għalhekk li dawn il-korpi għandhom ikunu direttament responsabbli fil-livell tal-Unjoni lejn il-Kummissjoni; jinsisti li dan ma jneħħix ir-responsabilità minn fuq il-Kummissjoni għall-implimentazzjoni tal-baġit tal-Unjoni, anzi min-naħa l-oħra, jirrikjedi li tkun iebsa ma’ kull Stat Membru li ma jwettaqx ir-responsabilitajiet tiegħu fil-qafas tal-ġestjoni kondiviża; 7. Jitlob, għalhekk, skont l-Artikolu 287(3) tat-Trattat dwar il-Funzjonament tal-Unjoni Ewropea, li fir-rigward tal-kontrolli tal-ġestjoni kondiviża tiżdied il-kooperazzjoni bejn il-korpi ta’ verifika nazzjonali u l-Qorti tal-Awdituri; jipproponi li tkun eżaminata l-possibilità li l-korpi ta’ verifika nazzjonali, fil-kapaċità tagħhom bħala awdituri esterni indipendenti akkreditati, u b’kunsiderazzjoni xierqa tal-istandards tal-verifika internazzjonali, joħorġu ċertifikati ta’ verifika nazzjonali għall-ġestjoni tal-fondi tal-Unjoni, li jingħataw lill-gvernijiet tal-Istati Membri sabiex jiġu ppreżentati matul il-proċess ta’ kwittanza skont proċedura interistituzzjonali ad hoc li għandha tiġi introdotta; 8. Ifakkar li l-Istati Membri għandhom ir-responsabilità ewlenija għall-ġestjoni u l-kontroll kwotidjani tan-nefqa tal-Unjoni taħt il-ġestjoni kondiviża u li l-korpi nazzjonali għandhom jiftħu u jipproċessaw fajls għall-għajnuna finanzjarja mill-Unjoni u jivvalidaw talbiet għal rimborż ippreżentati lill-Kummissjoni; 9. Jinnota l-opinjoni tal-Qorti tal-Awdituri dwar il-legalità u r-regolarità tal-operazzjonijiet li fuqhom huma bbażati l-kontijiet li skontha l-pagamenti għall-gruppi ta’ politika "L-Agrikoltura u r-Riżorsi Naturali", "Il-Koeżjoni", "Ir-Riċerka, l-Enerġija u t-Trasport", "L-Għajnuna esterna, l-Iżvilupp u t-Tkabbir" u "L-Edukazzjoni u ċ-Ċittadinanza" huma materjalment milquta minn żbalji, u li s-sistemi ta’ sorveljanza u kontroll huma biss "parzjalment effettivi" biex jevitaw jew isibu u jikkoreġu r-rimborż iddikjarati iżjed jew ineliġibbli (Dikjarazzjoni ta’ Assigurazzjoni, paragrafu X); 10. Jinnota li r-rata ta’ żbalji l-aktar probabbli fil-pagamenti stmata mill-Qorti tal-Awdituri għall-gruppi ta’ politika "L-Agrikoltura u r-Riżorsi Naturali" (EUR 56318000000), "Ir-Riċerka, l-Enerġija u t-Trasport" (EUR 7966000000), "L-Għajnuna Esterna, l-Iżvilupp u t-Tkabbir" (EUR 6596000000) u "L-Edukazzjoni u ċ-Ċittadinanza" (EUR 2153000000) hija bejn 2 % u 5 %; 11. Jinnota li r-rata ta’ żbalji l-aktar probabbli fil-pagamenti, stmata mill-Qorti tal-Awdituri għall-grupp ta’ politika "Il-Koeżjoni" (nefqa ċertifikata rimborżata ta’ EUR 23081000000) hija ogħla minn 5 %, għalkemm il-Parlament ma jafx ir-rata ta’ żbalji eżatta; 12. Jinnota wkoll li r-riżultati tal-verifika tal-Qorti tal-Awdituri juru żieda marġinali ħafna fl-istima tagħha tar-rata ta’ żbalji l-aktar probabbli fir-rigward ta’ pagamenti għall-grupp tal-politika "L-Agrikoltura u r-Riżorsi Naturali" u tnaqqis sinifikanti fl-istima tagħha tar-rata ta’ żbalji l-aktar probabbli fir-rigward tal-pagamenti għall-grupp tal-politika "Il-Koeżjoni"; 13. Jinnota li t-tnaqqis fir-rata ta’ żbalji l-aktar probabbli jaf ikun dovut għall-kompożizzjoni tal-kampjun tal-Qorti tal-Awdituri, li kien fih Stati Membri iżgħar, b’sistemi politiċi ċentralizzati, bħal fil-każ tad-Danimarka, l-Estonja, il-Lussemburgu u l-Ungerija; iwissi kontra l-konklużjonijiet prematuri minħabba li s-sistemi ta’ sorveljanza u ta’ kontroll tal-Istati Membri huma biss "parzjalment effettivi"; jiddispjaċih li din il-problema fundamentali għadha teżisti; 14. Jistieden lill-Kummissjoni u lill-Istati Membri jwettqu titjib annwali fir-rati ta’ żbalji l-aktar probabbli fl-implimentazzjoni tal-baġit tal-Unjoni; iqis li l-għan għandu jkun li r-rata titnaqqas taħt il-livell limitu tal-materjalità, u b’hekk tkun żgurata dikjarazzjoni ta’ affidabilità pożittiva mill-Qorti tal-Awdituri; 15. Ifakkar fl-istediniet ripetuti tiegħu lill-Kummissjoni biex tippreżenta proposta għall-introduzzjoni ta’ dikjarazzjonijiet obbligatorji ta’ ġestjoni nazzjonali, (NMDs) maħruġa u ffirmati f’livell ministerjali, li jkunu pubbliċi u debitament ivverifikati minn awditur indipendenti minħabba li tali dikjarazzjonijiet huma l-ewwel pass meħtieġ u indispensabbli biex tittejjeb l-effiċjenza tas-sistemi nazzjonali u biex tiżdied ir-responsabilità nazzjonali fl-użu ta’ flus tal-Unjoni; itenni [11] li għall-Istati Membri b’sistemi federali jew b’deċentralizzazzjoni qawwija dawn l-NMDs jistgħu jieħdu l-forma, totalment jew parzjalment, ta’ ġabra ta’ dikjarazzjonijiet reġjonali, sakemm kull komponent tad-dikjarazzjoni jkun ġie vverifikat u ffirmat minn uffiċjal politiku elett; jinsisti li l-Kummissjoni tippreżenta din il-proposta sa Settembru 2011 irrispettivament mill-fatt li xi Stati Membri jistgħu jkunu għadhom ma qablux ma’ din l-inizjattiva; 16. Jinnota li l-NMDs għandu jkun fihom informazzjoni sħiħa dwar l-użu tal-fondi tal-Unjoni, u li wara l-iffirmar tal-NMDs fil-livell ministerjali għandhom isiru pubbliċi; 17. Jiddispjaċih li fir-rigward tal-programmi ta’ ġestjoni kondiviża, l-Istati Membri għadhom ma jirrikonoxxux bis-sħiħ ir-responsabilità msaħħa tagħhom li tinsab imħaddna fl-Artikolu 317 tat-Trattat dwar il-Funzjonament tal-Unjoni Ewropea; Mekkaniżmi ta’ rkupru u korrezzjoni 18. Ifakkar li fl-implimentazzjoni tal-baġit tal-Unjoni, il-Kummissjoni għandha r-responsabilità aħħarija li tiżgura li l-ammonti mħallsa b’mod inkorrett jiġu rkuprati u li n-nuqqasijiet fis-sistemi ta’ ġestjoni u ta’ kontroll tal-Istati Membri jiġu kkoreġġuti kemm jista’ jkun malajr; 19. Ifakkar li mill-proċedura ta’ kwittanza tal-2005 ’l quddiem, il-Parlament Ewropew inkoraġġixxa lill-Kummissjoni u lill-Istati Membri biex jieħdu l-passi meħtieġa biex tiġi żgurata l-kompletezza u l-preċiżjoni tal-informazzjoni disponibbli, bl-għan li jipprovdu evidenza affidabbli biex jippermettu lill-Qorti tal-Awdituri tevalwa l-effikaċja tal-mekkaniżmi tal-korrezzjoni multiannwali; 20. Jilqa’ l-fatt li l-Kummissjoni, fin-Nota 6 tal-Kontijiet Annwali tal-Unjoni Ewropea, is-sena finanzjarja 2009, irrispondiet għat-talbiet tal-Parlament billi inkludiet aktar informazzjoni dettaljata dwar l-irkupri u l-korrezzjonijiet finanzjarji li hija għamlet fil-passat; 21. Jinnota wkoll id-differenzi importanti bejn "l-irkupru" (ammonti riċevuti b’mod inkorrett jitħallsu lura mir-riċevitur) u "l-korrezzjoni finanzjarja" (li tindirizza n-nuqqasijiet fis-sistema, liema nuqqasijiet jikkawżaw konsegwenzi finanzjarji li jbatuhom il-kontribwenti fiskali nazzjonali); jenfasizza li l-mekkaniżmu ta’ "korrezzjoni finanzjarja" ma għandux jintuża bħala mod sempliċi li bih ikun evitat l-użu tal-proċedura ta’ rkupru u li kull meta possibbli proċedura ta’ rkupru għandha tiġi applikata biex ikun żgurat li dawk li bbenefikaw minn somom imħallsa b’mod mhux korrett ma jżommux dawn il-fondi; ifakkar fir-rikjesta tiegħu li d-data kollha marbuta mal-irkupri għandha tifforma parti integrali u inkluża fil-bażi tad-data tal-benefiċjarji finali; 22. Jiddispjaċih li għall-grupp ta’ politika "Il-Koeżjoni" huma biss 20 % tal-ammonti kkonfermati fl-2009 li ġew implimentati u xorta jibqa’ ammont totali ta’ EUR 2332000000 ta’ korrezzjonijiet biex jiġi implimentat fl-aħħar tal-2009 (Rapport Annwali, punt 1.44); 23. Jilqa' b'sodisfazzjoni li l-Qorti tal-Awdituri kkonkludiet li l-Kummissjoni tippreżenta informazzjoni kompluta dwar l-irkupri u l-korrezzjonijiet finanzjarji tagħha; jiddeplora, min-naħa l-oħra, il-fatt li l-Kummissjoni mhux dejjem tirċievi informazzjoni kompleta u affidabbli mill-Istati Membri; 24. Jistieden lill-Istati Membri biex itejbu s-sistemi tagħhom għall-kontroll, għas-sejba u għar-rappurtaġġ tal-korrezzjonijiet lill-Kummissjoni, u biex il-Kummissjoni tirfina l-linji gwida tar-rappurtaġġ finanzjarju biex tiżgura li l-informazzjoni relevanti kollha dwar l-operazzjoni tal-mekkaniżmi ta’ korrezzjoni fuq diversi snin tiġi żvelata b’mod xieraq fil-kontijiet; jistieden ulterjorment lill-Kummissjoni biex iżżomm lill-Parlament infurmat dwar l-isforzi tagħha li tivverifika l-ħidma tal-awtoritajiet tal-verifika nazzjonali; 25. Jinnota li l-biċċa l-kbira tal-korrezzjonijiet skont il-valur jinvolvu korrezzjonijiet finanzjarji fuq Stati Membri jew pajjiżi terzi, aktar milli rkupri minn benefiċjarji individwali li rċevew fondi tal-UE b’mod inkorrett (Rapport Annwali punt 1.50); 26. Jemmen li r-regoli futuri applikabbli għall-baġit u l-programmi tal-Unjoni għandhom jipprovdu li l-fondi mhux minfuqa tal-Unjoni ma jingħatawx lura lill-Istati Membri jekk Stat Membru ma jkunx ħallas lura lill-Unjoni l-ammonti riċevuti b’mod inkorrett u jistieden lill-Kummissjoni biex tikkunsidra kwalunkwe korrezzjoni finanzjarja li għadha ma tħallsitx mill-Istati Membri qabel ma jintraddu lil dawn tal-aħħar l-approprjazzjonijiet mhux minfuqa allokati mill-baġit annwali; 27. Jissuspetta, b’xi ftit preokkupazzjoni, li skont is-sistema attwali, li ma tinkludix multi u tagħmilha possibbli li tiġi sostituta l-biċċa l-kbira tan-nefqa li titqies mhux eliġibbli mill-Kummissjoni jew mill-Qorti tal-Awdituri, jidher li l-Istati Membri għandhom interess limitat fl-iżvilupp ta’ sistemi ta’ kontroll effiċjenti li jistgħu jirriżultaw fi tnaqqis tas-sehem tagħhom fl-infiq tal-Unjoni; għalhekk itenni l-opinjoni tiegħu mir-riżoluzzjoni ta’ kwittanza tal-2008, li r-riallokazzjoni ta’ nefqa mhux eliġibbli għandha tiġi permessa biss jekk tinstab mill-Istati Membri nnifishom; jilqa’ b’sodisfazzjon ukoll li l-Kummissjoni għamlet użu mill-possibilità l-ġdida li tissospendi immedjatament il-ħlasijiet u tirrikjedi li s-sospensjoni tal-ħlasijiet tkompli tintuża b’mod determinat u konsistenti, biex id-deċiżjonijiet meħuda u r-raġunijiet għalihom ikunu ċari għall-Parlament; jistieden lill-Kummissjoni tiżviluppa sistema li tikkastiga lil dawk li ma jilħqux il-miri, u tippremja lil dawk li jkollhom prestazzjoni tajba, billi jitnaqqas il-piż amministrattiv tagħhom; 28. Jistieden lill-Kummissjoni tipprovdi lill-Parlament b’analiżi tal-kapaċità tal-aġenziji tal-pagament li tipprovdi data affidabbli, ibbażata, barra minn hekk, fuq id-dikjarazzjonijiet ex ante u kontrolli fuq il-post u tqabbel dawk id-dikjarazzjonijiet u dawk il-verifiki mal-informazzjoni mogħtija mill-Qorti tal-Awdituri, u tivverifika l-veraċità tal-informazzjoni pprovduta minn dawn il-korpi fl-aħħar erba’ snin; 29. Hu konxju mill-fatt li sospensjoni tal-ħlasijiet kultant tista’ toħloq kompromess b’implimentazzjoni rapida, iżda konvint li fil-każijiet fejn riskju għoli huwa diġà stabbilit, l-affidabilità għandha tieħu preċedenza fuq il-ħeffa; 30. Għaldaqstant, ma jaqbilx mal-istqarrija tal-Kummissjoni li l-korrezzjonijiet finanzjarji jirrappreżentaw "inċentiva qawwija għall-Istati Membri sabiex itejbu s-sistemi tal-ġestjoni u l-kontroll tagħhom u b’hekk jevitaw jew jidentifikaw u jirkupraw ħlasijiet irregolari lil benefiċjarji finali" (Il-Kontijiet Annwali tal-Unjoni Ewropea, is-sena finanzjarja 2009, Nota 6, paġna 100); 31. Jinnota li l-korrezzjonijiet finanzjarji jistgħu jkunu indikatur dwar jekk politika ġietx implimentata skont ir-regoli stabbiliti u li n-numru regolari u li dejjem jiżdied tal-korrezzjonijiet finanzjarji jista’ jindika mhux biss il-fatt li l-Kummissjoni qed tissodisfa l-irwol ta’ sorveljanza tagħha b’mod aktar strett iżda wkoll li l-korrezzjonijiet finanzjarji kellhom biss effett limitat bħala miżura preventiva u strutturali; jinnota wkoll li l-isforzi tal-Istati Membri biex joħolqu sistemi effiċjenti huma influwenzati mill-effiċjenza tas-sorveljanza tal-Kummissjoni; 32. Jilqa’ n-nota ta’ gwida tal-Kummissjoni marbuta mar-rappurtar tal-irkupri; jitlob lill-Kummissjoni tanalizza bir-reqqa r-rapporti tal-Istati Membri dwar l-irkupri u, jekk meħtieġ, twettaq taħriġ ulterjuri; Ir-responsabilità u t-trasparenza ta’ Stat Membru 33. Jinnota bi tħassib il-pass kajman tat-titjib fil-ġestjoni finanzjarja tal-fondi tal-Unjoni; fl-istess ħin jinnota l-opinjonijiet ripetuti kemm tal-Qorti tal-Awdituri kif ukoll tal-Kummissjoni li l-kwalità tas-sistemi ta’ ġestjoni u ta’ kontroll huma differenti ħafna fost l-Istati Membri u fost il-programmi differenti; jitlob lill-Kummissjoni biex sistematikament tqis dawn id-differenzi fis-sistemi ta’ kontroll u tagħmel disponibbli evalwazzjonijiet ċari tal-isforzi tal-Istati Membri biex jinstabu l-irregolaritajiet sabiex jiġi żgurat li dawk l-Istati Membri li jsibu irregolaritajiet ogħla minħabba sistemi ta’ kontroll aktar onerużi fl-ebda mument ma jiġu skreditati; 34. Jaqbel mar-rakkomandazzjoni tal-Kunsill li t-tagħrif dwar l-irkupri, il-korrezzjonijiet finanzjarji u s-sospensjonijiet għandu jkun faċilment aċċessibbli għall-pubbliku; 35. Jistieden lill-Kummissjoni biex tippubblika fir-Rapport ta’ Sinteżi valutazzjoni tal-punti b’saħħithom u ta’ dawk dgħajfa tas-sistemi tal-ġestjoni u l-kontroll tal-Istati Membri individwali fuq il-bażi tax-xogħol ta’ verifika li diġà twettaq kif ukoll informazzjoni relevanti oħra disponibbli; jistieden ukoll lill-Kummissjoni tinkludi rapport ta’ progress dwar it-titjib fl-informazzjoni dwar il-kwittanza; jistieden lill-Kummissjoni tistabbilixxi "tabella ta’ riżultati"dwar il-kwalità tal-kontrolli għal kull Stat Membru u għal kull qasam tal-politika skont il-mudell matriċi li ġej: | Qasam ta’ politika A | Qasam ta’ politika B | Qasam ta’ politika C | Eċċ. | Stat Membru A | | | | | Stat Membru B | | | | | Stat Membru C | | | | | Eċċ. | | | | | 36. Jenfasizza li livelli baxxi ta’ frodi u ta’ rati ta’ żball jistgħu jfissru dgħufijiet fis-sistemi ta’ kontroll u viċi versa; iħeġġeġ lill-Kummissjoni biex, abbażi ta’ data konkreta għal kull Stat Membru u għal kull qasam ta’ politika, tirrapporta lill-Parlament dwar l-effikaċja tal-mekkaniżmi ta’ ġestjoni u ta’ kontroll u biex, flimkien mal-Uffiċċju Ewropew Kontra l-Frodi (OLAF), timplimenta kontroll aktar strett fuq l-infiq tal-flus tal-Unjoni; 37. Jistieden lill-Qorti tal-Awdituri, skont it-tieni subparagrafu tal-Artikolu 287(4) tat-Trattat dwar il-Funzjonament tal-Unjoni Ewropea, biex tagħti opinjoni dwar il-kwalità tal-awtoritajiet nazzjonali tal-verifika rigward il-ġestjoni komuni, b’referenza partikolari għall-kompetenza teknika u l-indipendenza; 38. Jinnota li d-Dikjarazzjoni ta’ Affidabilità attwali hija espressjoni tar-regolarità u l-legalità tal-ġestjoni finanzjarja fl-Unjoni kollha, u li ma fihiex informazzjoni dwar ir-rati ta’ żball fl-Istati Membri individwali; 39. Jemmen li huwa ta’ importanza kbira li jiġi analizzat jekk ċerti żbalji jseħħux fl-Istati Membri kollha bejn wieħed u ieħor bl-istess frekwenza; jinnota li, jekk dan ikun il-każ, is-soluzzjoni għandha tkun azzjoni fl-Unjoni kollha; madankollu, jinnota wkoll li jekk ċerti żbalji jinsabu prinċipalment fi Stati Membri jew reġjuni speċifiċi, għandhom jiġu previsti soluzzjonijiet oħra; 40. Jemmen li "tabella ta’ riżultati" dwar il-kwalità tal-kontrolli għal kull Stat Membru u għal kull qasam tal-politika kif mitluba għandha tkun element importanti f’tali analiżi u jistieden lill-Kummissjoni biex issegwi din it-talba, l-ewwel nett bir-Rapport ta’ Sinteżi tagħha dwar l-2011 u f’ħin tajjeb għall-proċedura ta’ kwittanza 2010; 41. Jissuġerixxi li l-Qorti tal-Awdituri għandha twettaq awditjar okkażjonali bbażat fuq l-istess mudell matriċi sabiex is-27 Stat Membru jkunu awditjati għal qasam ta’ politika speċifiku li jippermetti li l-kwalità ta’ kontrolli jiġu evalwati b’mod komparattiv; 42. Barra minn hekk, jistieden lill-Kummissjoni biex fir-Rapport ta’ Sinteżi tippubblika informazzjoni ċara u mingħajr ekwivoċi dwar il-valur tal-ordnijiet ta’ rkupru li nħarġu kontra l-Istati Membri individwali kif ukoll preżentazzjoni sistematika tar-riżultati tal-mekkaniżmi ta’ rkupru u ta’ korrezzjoni; 43. Jinnota li bosta Stati Membri qed iwettqu aġġustamenti fiskali diffiċli fil-baġits domestiċi tagħhom, u li l-valur għal flus, l-effiċjenza u t-trasparenza saru dejjem aktar importanti fl-infiq pubbliku domestiku; 44. Iqis li tali aġġustamenti u tfaddil fiskali huma għodda importanti fl-irkupru tal-fiduċja tal-pubbliku fl-istituzzjonijiet nazzjonali kif ukoll f’dawk tal-Unjoni; 45. Jikkunsidra li l-iżgurar ta’ ġestjoni finanzjarja sikura u ta’ baġit ibbilanċjat u ta’ daqs xieraq, għandu jgħin biex ikun hemm valur għal flus fir-rigward kemm tal-baġits domestiċi kif ukoll tal-baġit tal-Unjoni; jemmen, għaldaqstant, li l-prinċipji ta’ valur għal flus u trasparenza għandhom ikunu fil-qalba tal-azzjonijiet kollha biex titjieb il-ġestjoni finanzjarja tal-fondi tal-Unjoni; 46. Għaldaqstant, jitlob lill-Kummissjoni tagħmel disponibbli b’mod pubbliku s-sommarji annwali tal-Istati Membri bħala parti mill-proċedura ta’ kwittanza tas-sena d-dieħla u taġġorna l-informazzjoni pprovduta f’dawn is-sommarji biex tippreżenta stampa ċara tal-prestazzjoni tal-ġestjoni finanzjarja tal-Istati Membri; jenfasizza li jekk is-sommarji annwali tal-Istati Membri jsiru disponibbli b’mod pubbliku, dan għandu jiġi kkunsidrat bħala pass lejn l-NMDs u mhux bħala mira fih innifsu; 47. Iqis li rieżami tar-Regolament Finanzjarju għandu jkun ibbażat fuq evalwazzjoni tar-Regolament eżistenti, u jinnota li rieżami mhuwiex għan fih innifsu; Riskju tollerabbli ta’ żball 48. Jemmen li s-sistemi ta’ kontroll ma jistgħux jimmiraw għal riskju żero fl-oqsma ta’ nfiq kollha, mhux biss minħabba li dan ikun estremament għali, iżda wkoll minħabba li mhuwiex probabbli li jinkiseb riskju żero fl-oqsma ta’ nfiq kollha; jaċċetta li ċertu riskju ta’ żball se jeżisti dejjem meta jiġi implimentat kwalunkwe programm ta’ nfiq; jenfasizza li t-tolleranza ta’ riskju mhuwiex l-istess bħat-tolleranza ta’ żball u jtenni li l-Kummissjoni trid tieħu approċċ ta’ tolleranza żero fir-rigward tal-każijiet kollha ta’ ġestjoni ħażina u frodi; 49. Jinnota li din id-diskussjoni qed isseħħ biss fil-livell tal-Unjoni u jfakkar li "r-rati ta’ żbalji" għall-implimentazzjoni ta’ programmi nazzjonali min-naħa tal-amministrazzjonijiet nazzjonali mhumiex magħrufa; 50. Jistieden lill-Kummissjoni biex tidentifika d-dgħufijiet fis-sistemi attwali tal-ġestjoni u l-kontroll kif ukoll biex tanalizza l-ispiża u l-benefiċċji ta’ diversi bidliet possibbli; jenfasizza li fejn hu diffiċli biex jinkiseb livell għoli biżżejjed ta’ konformità mar-regoli ta’ skema, numru ta’ għażliet: bħas-simplifikazzjoni tar-regoli, it-tfassil mill-ġdid tal-programm, kontrolli iktar stretti, jew it-terminazzjoni tal-programm, huma possibbli; 51. Jenfasizza li kwalunkwe paragun bejn il-benefiċċji u l-ispejjeż stmati tal-kontrolli għandu jkun ibbażat fuq twemmin raġjonevoli li l-kontrolli qed jiġu applikati b’mod effiċjenti u effettiv; ikompli jenfasizza li bħalissa dan mhuwiex għalkollox il-każ hekk kif uriet il-Qorti tal-Awdituri għal bosta snin meta ddikjarat li s-sistemi tal-ġestjoni u l-kontroll għadhom effettivi b’mod parzjali biss; 52. Jiddispjaċih li l-Kummissjoni tuża l-kunċett ta’ "riskju tollerabbli ta’ żball" esklussivament biex timmaniġġja r-riskju ta’ żball u bħala bażi biex tiddeċiedi liema livell ta’ użu irregolari tal-fondi għandu jiġi kkunsidrat bħala aċċettabbli ex post; huwa tal-opinjoni li approċċ orjentat lejn il-ġejjieni għal introduzzjoni possibbli ta’ kunċett komprensiv ta’ "riskju tollerabbli ta’ zball" għandu jinkludi fir-Regolament Finanzjarju rekwiżit biex il-Kummissjoni tqabbel il-proposti ta’ nfiq mal-evalwazzjoni tar-riskji ta’ irregolarità; 53. Jitlob li jsir studju dwar id-distinzjoni bejn il-livell minimu tal-materjalità, li huwa marbut mat-twettiq ta’ verifika u għalhekk huwa suġġett għal valutazzjoni mill-Qorti tal-Awdituri, u r-rata ta’ żball aċċettabbli, li huwa kunċett marbut mal-verifiki interni li l-Kummissjoni hija responsabbli għalihom; Servizz tal-Awditjar Intern tal-Kummissjoni (IAS) 54. Jinnota li "l-awditjar intern" fil-Kummissjoni jitwettaq mill-IAS orizzontali u mill-Kapaċità ta’ Awditjar Intern (IAC) vertikali f’kull Direttorat Ġenerali; jemmen li dan il-mudell jista’ jkun effiċjenti biss jekk ix-xogħol imwettaq mill-IAC jkun affidabbli; jinnota, madankollu, li verifika min-naħa tal-IAS tar-riżultati tal-verifiki tal-IAC jista’ jiġi kkunsidrat bħala attività ta’ kontroll u jista’ jkun ta’ ħsara għar-relazzjoni bejn l-IAS u l-IAC; 55. Jistieden lill-Kummissjoni, għaldaqstant, biex twettaq reviżjoni esterna tal-kwalità tal-IAC kollha fil-Kummissjoni u biex tinforma lill-Parlament dwar ir-riżultati; 56. Jipproponi li l-Kummissjoni tissepara s-setgħa ġerarkika bejn persuni b’responsabbiltà tal-kontabilità u persuni responsabbli għat-trasferiment ta’ fondi b’applikazzjoni tar-regoli abitwali dwar is-sigurtà u s-separazzjoni tas-setgħat għal kontroll intern fil-ġestjoni tat-teżor; 57. Jinnota r-rapport annwali tal-Kummissjoni lill-awtorità ta’ kwittanza (COM(2010) 447) dwar l-Awditur Intern imwettaq fl-2009 u li l-Awditur Intern tal-Kummissjoni huwa tal-opinjoni li ħarsa ġenerali fil-livell tal-istituzzjoni hija meħtieġa jekk il-proċessi komuni bħall-analiżi tar-riskju u l-ġestjoni tal-kontinwità tan-negozju għandhom ikunu effettivi għall-protezzjoni tal-istituzzjoni fit-totalità tagħha u sabiex tiġi żgurata ġestjoni finanzjarja sikura; 58. Jistieden lill-Kummissjoni biex tagħmel lill-korpi xierqa responsabbli għall-kisba ta’ din il-ħarsa ġenerali u biex jagħmlu rakkomandazzjonijiet xierqa filwaqt li jieħdu ħsieb li ma titnaqqasx ir-responsabilità għall-implimentazzjoni ta’ kull proċess; jirrakkomanda li l-qafas ta’ governanza tal-Kummissjoni jiġi adattat biex jippermetti ħarsa ġenerali istituzzjonali mtejba; japprezza li kieku jiġi infurmat f’ħin adegwat dwar l-iżviluppi f’din il-kwistjoni; 59. Jistieden lill-IAS jalloka parti mir-riżorsi tiegħu għal eżaminazzjoni dwar jekk l-infiq mid-Direttorati Ġenerali ewlenin huwiex effiċjenti, ekonomiku u effettiv u b’hekk jikkompleta l-verifiki finanzjarji u ta’ konformità attwali; 60. Jistieden ukoll lill-IAS tivverifika l-metodoloġija li għandha tintuża biex jitħejja r-rapport ta’ valutazzjoni dwar l-Artikolu 318 tat-Trattat dwar il-Funzjonament tal-Unjoni Ewropea u biex tevalwa x-xogħol li jkun sar; Verifika waħda 61. Iħeġġeġ l-introduzzjoni ta’ mudell ta’ verifika waħda li permezz tiegħu l-verifiki jitwettqu, jiġu rreġistrati u rrappurtati skont standard komuni – kif propost mill-Qorti tal-Awdituri fl-Opinjoni tagħha 2/2004 u kif appoġġjat kemm-il darba mill-Parlament – fejn kull livell ta’ kontroll jinbena fuq dak preċedenti, bl-għan li jitnaqqas il-piż fuq il-korp li qed jiġi verifikat u li titjieb il-kwalità tal-attivitajiet tal-awditjar iżda mingħajr ma tiġi mfixkla l-indipendenza tal-korpi tal-awditjar ikkonċernati; jemmen li l-kontrolli interni għandhom jipprovdu assigurazzjoni raġjonevoli dwar il-legalità u r-regolarità tat-tranżazzjonijiet, u konformità mal-prinċipji tal-ekonomija, l-effiċjenza u l-effettività u jenfasizza li l-kontrolli għandhom jiġu kkoordinati biex tiġi evitata duplikazzjoni mhux meħtieġa; jiġbed l-attenzjoni għall-fatt li l-Qorti tal-Awdituri hija l-awditur estern tal-Unjoni u għaldaqstant mhix element tal-kontroll intern; 62. Jistieden lill-Kummissjoni tippreżenta rapport dwar il-vijabilità tal-introduzzjoni ta’ mudell ta’ verifika waħda applikabbli għall-baġit tal-Unjoni biex b’hekk jispiċċa darba għal dejjem il-kuntrast attwali li jeżisti bejn is-sistemi tal-kontroll intern nazzjonali u dawk tal-Unjoni; jistieden lill-Kummissjoni tadotta approċċ ibbażat fuq ir-riskju għall-kampjunar tal-awditjar minflok approċċ ibbażat fuq il-kampjunar statistiku; 63. Ifakkar fl-opinjoni espressa fil-paragrafu 65 tar-riżoluzzjoni tiegħu tas- 27 ta’ April 2006 [12] rigward il-kwittanza għas-sena finanzjarja 2004 li talbet li "l-entitajiet nazzjonali tal-verifika jerfgħu r-responsabilità li jikkontrollaw l-użu lokali ta’ fondi tal-UE, sabiex kwalunkwe konsiderazzjoni ta’ ħolqien ta’ uffiċċji nazzjonali tal-Qorti tal-Awdituri ma tkunx meħtieġa"; jemmen li jekk l-entitajiet nazzjonali tal-verifika ma jridux li l-entitajiet pubbliċi fl-Istati Membri tagħhom jieħdu f’idejhom il-kontroll tan-nefqa mill-baġit tal-Unjoni, għandha tingħata konsiderazzjoni lir-riorganizzazzjoni tal-Qorti tal-Awdituri sabiex uħud mill-membri tagħha jkollhom responsabbiltà għal oqsma ta’ politika definiti filwaqt li oħrajn ikollhom responsabbiltà għal gruppi ta’ Stati Membri; jinnota li billi l-għadd ta’ membri tal-Qorti tal-Awdituri kważi rdoppja fis-snin riċenti, filwaqt li l-għadd ta’ oqsma ta’ politika ma rdoppjax, il-ġestjoni ta’ dan il-fatt għandha tkun parti mill-kompetenzi tal-Qorti tal-Awdituri; Trasparenza 64. Jinnota s-sentenza tal-Qorti tal-Ġustizzja fil-Kawżi Magħquda Volker u Markus Schecke GbR C-92/09 u Hartmut Eifert C-93/09 [13] u l-ħtieġa sussegwenti li jiġi bbilanċjat "l-interess tal-Unjoni Ewropea fl-iżgurar tat-trasparenza tal-atti tagħha u fl-iżgurar tal-aħjar użu tal-fondi pubbliċi kontra l-indħil fid-dritt tal-benefiċjarji konċernati għar-rispett tal-ħajja privata tagħhom inġenerali u għall-protezzjoni tad-data personali tagħhom b’mod partikolari" (Volker u Markus Schecke GbR, paragrafu 77 tas-sentenza); jenfasizza madankollu li l-Qorti tal-Ġustizzja fakkret fil-validità tal-prinċipju tat-trasparenza (Volker u Markus Schecke GbR, paragrafu 68) kif iddikjarat fl-Artikoli 1 u 10 tat-Trattat dwar l-Unjoni Ewropea u fl-Artikolu 15 tat-Trattat dwar il-Funzjonament tal-Unjoni Ewropea u ssottolinjat ukoll li "l-pubblikazzjoni fuq l-Internet ta’ data skont l-isem rigward il-benefiċjarji konċernati […] issaħħaħ il-kontroll pubbliku tal-użu li għalih dawk il-flus jintużaw u tikkontribwixxi għall-aħjar użu tal-fondi pubbliċi" (Volker u Markus Schecke GbR, paragrafu 75); 65. Jistieden lill-Kummissjoni biex tagħti segwitu għat-talba tal-Qorti tal-Ġustizzja u tipproponi malajr kriterji li skonthom l-interess pubbliku fit-trasparenza għandu jingħata prijorità fuq il-protezzjoni tad-data personali tal-benefiċjarji tal-fondi tal-Unjoni; ifakkar li l-Qorti tal-Ġustizzja pproponiet kriterji bħall-perjodi li matulhom persuni fiżiċi rċevew fondi tal-Unjoni, il-frekwenza ta’ tali għajnuna jew in-natura u l-ammont tal-għajnuna (Volker u Markus Schecke GbR, paragrafu 89); 66. Jitlob lill-Kummissjoni tiddefinixxi l-kriterji msemmija mill-Qorti tal-Ġustizzja fir-Regolament Finanzjarju, fil-leġiżlazzjoni settorjali jew f’kull att ieħor b’mod li jippermetti livell għoli ta’ trasparenza, filwaqt li jkun żgurat li d-data dwar il-benefiċjarji li taqa’ taħt dawn il-kriterji tkun tista’ terġa’ tiġi ppubblikata; iħeġġeġ lill-Kummissjoni tissorvelja l-obbligu tal-Istati Membri li jippubblikaw id-data b’mod korrett u fil-ħin dovut, u jitlob lill-Kummissjoni tippreżenta r-riżultati tas-sorveljanza tagħha fir-Rapport ta’ Sinteżi li jmiss; 67. Ifakkar fit-talba tiegħu mir-riżoluzzjoni dwar il-kwittanza għas-sena finanzjarja 2008 biex jiġu standardizzati l-istruttura u l-preżentazzjoni tad-data tal-benefiċjarji fis-siti nazzjonali, reġjonali u internazzjonali, inklużi dettalji tar-riċevituri u l-proġetti tagħhom; 68. Itenni t-twemmin tiegħu li t-trasparenza hija wieħed mill-istrumenti ewlenin fil-kisba ta’ nfiq legali u regolari u jemmen li l-objettiv għandu jkun il-ħolqien ta’ sistema onlajn unika u komprensiva (bażi ta’ data ċentrali) li tkun tista’ tiġi aċċessata faċilment minn kwalunkwe individwu u li għalhekk tippermetti lill-pubbliku jkollu aċċess faċli għal informazzjoni kompleta u sħiħa dwar in-nefqa tal-Unjoni skont il-linja baġitarja u skont il-benefiċjarju; jinsisti li l-Kummissjoni tiġbor data rigward il-benefiċjarji tal-fondi f’dik il-bażi ta’ data ċentrali u tagħmel id-data miġbura aċċessibbli faċilment u faċli biex tintuża; barra minn hekk jirrikjedi li d-data tiġi ppubblikata f’format "open data" paragunabbli, li jista’ jsir tiftix fih u li jkun jista’ jinqara bil-magni f’waħda mil-lingwi uffiċjali tal-Unjoni; 69. Jipproponi, sabiex tiżdied it-trasparenza, li l-bażi ta’ data ċentrali rigward il-benefiċjarji tal-fondi għandha tagħmilha possibbli li jiġu vviżwalizzati mhux biss il-flussi tal-flus f’ċifri, iżda anke l-konnessjonijiet bejn l-atturi differenti fi proġett f’livelli differenti, filwaqt li titqies dejjem il-protezzjoni tal-privatezza; 70. Jistieden lill-Kummissjoni biex, waqt li tkun qed tistabbilixxi din il-bażi ta’ data ċentrali, tislet ispirazzjoni mill-American Recovery Accountability and Transparency Board u l-websajt tiegħu (www.recovery.gov); Evalwazzjonijiet 71. Jenfasizza li biex il-pubbliku jkollu fiduċja fil-baġit tal-Unjoni, iridu jiġu segwiti tliet objettivi: - li l-kontijiet jagħtu "stampa vera u ġusta" tal-qagħda finanzjarja tal-Unjoni, - li n-nefqa kollha tkun "legali u regolari" u tingħata dikjarazzjoni pożittiva ta’ assigurazzjoni mill-Qorti tal-Awdituri, - li n-nefqa kollha twassal għar-riżultati kollha li kienet maħsuba għalihom, u jinnota li anke jekk jintlaħqu l-ewwel żewġ objettivi, fil-fatt jistgħu jibqgħu jinħlew riżorsi konsiderevoli sakemm ma tingħatax biżżejjed attenzjoni lit-tielet wieħed ukoll; 72. Jistieden lill-Kummissjoni teżamina mill-ġdid is-sistemi tagħha għall-evalwazzjoni tal-effikaċja tal-programmi ta’ nfiq sabiex tivvaluta jekk humiex qed jagħtu valur miżjud, jekk humiex qed irendu l-valur skont il-flus li qed jintefqu, u jekk humiex qed jilħqu l-objettivi li għalihom ġew stabbiliti; jinsisti li tali evalwazzjonijiet għandhom jitwettqu u jiġu vvalutati indipendentement; għalhekk, jitlob li jitressqu evalwazzjonijiet indipendenti lill-Parlament u lill-kumitati rilevanti tiegħu għall-iskrutinju tagħhom; Mekkaniżmu permanenti għall-kriżijiet 73. Jinnota l-konklużjonijiet tal-Kunsill Ewropew tat- 28 u tad- 29 ta’ Ottubru 2010 (EUCO 25/1/10) u li l-"Kapijiet ta’ Stat u ta’ Gvern jaqblu dwar il-ħtieġa li l-Istati Membri jistabbilixxu mekkaniżmu permanenti għall-kriżijiet sabiex tkun issalvagwardjata l-istabbiltà finanzjarja taż-żona tal-euro"; 74. Jistieden lill-Kunsill u lill-Istati Membri jagħtu l-kunsiderazzjoni dovuta lill-kwestjonijiet li ġejjin meta jfasslu mekkaniżmu permanenti għall-kriżijiet: - għandhom jiġu stabbiliti arranġamenti xierqa għall-verifika esterna pubblika u responsabilità u trasparenza sħiħa għall-mekkaniżmu permanenti għall-kriżijiet, - għandha tiġi żgurata l-affidabilità tad-data u tal-istatistika, - għandhom jiġu ċċarati l-arranġamenti tar-responsabilità u r-rappurtaġġ u għandhom ikunu involuti wkoll l-atturi kollha li l-kapital tagħhom se jkun involut fit-twaqqif tal-mekkaniżmu, - għandhom jiġu definiti l-iskrutinju politiku tal-Parlament ta’ kwalunkwe ħruġ ta’ eurobonds, inġenerali, u tal-mekkaniżmu permanenti għall-kriżijiet, b’mod partikolari; Denunzjaturi 75. Jistieden lill-Kummissjoni biex teżamina mill-ġdid il-briefing u t-taħriġ mogħtija lill-persunal rigward "Titolu II: Id-Drittijiet u l-Obbligi tal-Uffiċjali" tar-Regolamenti tal-Persunal biex ikun żgurat li l-persunal kollu jkun jaf sew it-termini tiegħu u b’mod partikolari l-obbligi skont l-Artikolu 22a(96); jitlob lill-Kummissjoni tagħti dettalji lill-kumitat kompetenti tal-Parlament dwar il-ħidma li saret f’dan il-qasam; L-Iskejjel Ewropej 76. Jilqa’ bi pjaċir il-fatt li l-Qorti tal-Awdituri ma sabitx żbalji li jistgħu jitfgħu dubju fuq l-affidabilità tal-kontijiet li hija vverifikat u fuq il-legalità u r-regolarità tat-tranżazzjonijiet li fuqhom huma bbażati dawn il-kontijiet; 77. Jistieden lill-Uffiċċju tas-Segretarju Ġenerali tal-Iskejjel Ewropej biex jiżgura bla dewmien li jsir segwitu dettaljat tar-rakkomandazzjonijiet tal-2008 u l-2009 tal-Qorti tal-Awdituri; 78. Jinnota żieda fl-ispejjeż ġenerali fejn għalliema maħtura minn Stati Membri kienu neqsin għal perjodi twal u kellhom jiġu sostitwiti b’għalliema part-time; jistenna li l-iskejjel ikunu jistgħu jipprovdu ċifri ta’ dawn l-ispejjeż żejda; Riforma tar-Regolamenti tal-Persunal tal-Uffiċjali tal-Unjoni Ewropea 79. Jinnota li r-reputazzjoni tal-Unjoni hija influwenzata b’mod qawwi mill-perċezzjoni pubblika tas-servizz ċivil tagħha; jinnota li l-aħħar riforma tar-Regolamenti tal-Persunal ma adattatx id-dispożizzjonijiet tagħhom għal ambjent tax-xogħol li nbidel u lanqas wasslet għal politika ta’ rimunerazzjoni li tipprevedi paga ndaqs għall-istess xogħol; jinnota li fiha vantaġġi u benefiċċji li m’għadhomx jgħoddu għal żmienna; jistieden lill-Kummissjoni tippreżenta proposti għal modernizzazzjoni komprensiva tar-Regolamenti tal-Persunal, inkluż it-tmiem tal-vantaġġi u l-benefiċċji li m’għadhomx jgħoddu għal żmienna; Sejbiet speċifiċi 80. Jilqa’ l-miżuri konkreti u l-iskedi ta’ żmien korrispondenti ppreżentati mill-Kummissjoni b’riżultat tad-diskussjonijiet kostruttivi fil-proċedura ta’ kwittanza; Agrikoltura u riżorsi naturali — EUR 56300000000 81. Jilqa’ bi pjaċir il-fatt li l-Kummissjoni rnexxielha tnaqqas ir-rata ta’ żball għal madwar 2 % fis-snin reċenti; madankollu, jinnota li r-rata ta’ żball żdiedet kemm kemm fl-2009; 82. Jistieden lill-Kummissjoni biex tieħu passi biex tiżgura li t-tnaqqis fir-rata ta’ żball issir tendenza li tinżamm sena wara sena sabiex ikun żgurat li l-irregolaritajiet jispiċċaw; 83. Ifakkar li prattikament in-nefqa kollha għall-iżvilupp agrikolu u rurali qed titwettaq permezz ta’ ġestjoni kondiviża; 84. Jinnota li fuq il-bażi tar-riżultati tal-verifika tagħha, il-Qorti Ewropea tistima li l-aktar rata ta’ żball probabbli għall-"Agrikoltura u r-riżorsi naturali", li tirrappreżenta kważi nofs il-baġit, hija bejn it-2 % u l-5 %; 85. Jinnota wkoll li fl-2009, minn 241 tranżazzjoni eżaminata, 66 (27 %) ġew affettwati minn żball u li 42 (64 %) minn dawn it-tranżazzjonijiet ġew affettwati minn żbalji kwantifikabbli speċjalment l-iżbalji li jikkonċernaw l-eliġibilità u l-preċiżjoni, li jirriżultaw minn dikjarazzjonijiet żejda ta’ art eliġibbli; 86. Iqis li l-effikaċja tal-oqsma ta’ nfiq kollha, mhux biss il-proġetti individwali, għandhom ikunu evalwati abbażi tat-tendenza ġenerali tagħha għall-iżbalji; 87. Jinnota t-titjib tas-Sistema Integrata ta’ Amministrazzjoni u Kontroll (SIAK) fil-Greċja wara l-attenzjoni kontinwa tal-Parlament; 88. Ifakkar, madankollu, li l-Qorti tal-Awdituri fis-snin reċenti sabet l-effettività tas-SIAK milquta b’mod avvers minn data mhux preċiża fil-bażijiet ta’ data, minn kontrolli reċiproċi mhux kompleti jew minn segwitu mhux korrett jew inkomplet tal-anomaliji; 89. Jinnota li għall-verifika tagħha fl-2009 ta’ tmien aġenziji tal-pagament, il-Qorti tal-Awdituri sabet li s-sistemi kienu effettivi biex jiżguraw ir-regolarità tal-pagamenti f’aġenzija waħda biss, parzjalment effettivi f’erba’ aġenziji, u mhux effettivi fit-tliet aġenziji l-oħra; 90. Jinnota l-konklużjoni tal-Qorti tal-Awdituri li s-sistemi ta’ sorveljanza u kontroll għall-Agrikoltura u r-riżorsi naturali kienu, fl-aħjar sitwazzjoni, parzjalment effettivi biex jiżguraw ir-regolarità tal-pagamenti; 91. Jinnota wkoll li l-Qorti tal-Awdituri tikkonkludi li jinħtieġ li s-SIAK tara titjib sinifikanti fi tlieta mit-tmien aġenziji tal-pagament ivverifikati; 92. Jinnota wkoll li l-Qorti tal-Awdituri sabet li r-Rapport Annwali tal-Attivitajiet u d-dikjarazzjoni tad-Direttur Ġenerali għall-Agrikoltura pprovdew biss valutazzjoni parzjalment ġusta tal-ġestjoni finanzjarja b’rabta mar-regolarità tal-pagamenti; 93. Jiddeplora l-fatt li l-prattika tal-Istati Membri li jiddefinixxu indipendentement l-art agrikola użata tirriżulta f’allokazzjoni ħażina sostanzjali ta’ pagamenti skont l-erja; jistenna li r-rapport ta’ evalwazzjoni tal-Kummissjoni jqis din il-prattika u jiddeskriviha b’eżempji; 94. Jistieden lill-Kummissjoni: - ittejjeb l-affidabilità u l-kompletezza tad-data rreġistrata fis-Sistema ta’ Identifikazzjoni tal-Ħbula tar-Raba’, - tieħu miżuri proattivi biex tiżgura li l-bażijiet tad-data kollha tas-SIAK jipprovdu sekwenza tal-verifika affidabbli u kompleta għall-modifiki kollha li jsiru, filwaqt li tingħata attenzjoni partikolari lil dawk il-pajjiżi li r-riputazzjoni tagħhom ma tantx hi tajba, - tiċċara u ssaħħaħ aktar ir-regoli sabiex l-għajnuna diretta tal-Unjoni ma tingħatax lil applikanti li la użaw l-art għall-biedja u lanqas ma żammewha f’Kundizzjonijiet Agrikoli u Ambjentali Tajba, - tirrevedi u ttejjeb il-linji gwida fir-rigward tax-xogħol li jrid isir mill-korpi ta’ ċertifikazzjoni, b’mod partikolari x-xogħol relatat mal-validazzjoni tal-istatistika tal-kontroll u l-ispezzjoni tal-Istati Membri, u tagħti lill-Parlament l-għadd tal-aġenziji tal-pagamenti eżistenti u valutazzjoni tas-solidità tagħhom, - tkompli tnaqqas aktar il-burokrazija, tissimplifika l-proċeduri u tevita l-effetti negattivi fuq il-bdiewa li joriġinaw mill-pletora ta’ regoli, li f’xi każijiet huma konfliġġenti, - iżżomm lill-Parlament aġġornat regolarment dwar il-progress tax-xogħol; 95. Huwa tal-fehma li l-laqgħat tripartitiċi tal-Qorti tal-Awdituri, il-Kummissjoni u l-awtoritajiet nazzjonali, li fil-fatt kienu importanti għall-għarfien reċiproku u l-evalwazzjoni tal-problemi b’rabta mal-eżerċizzji annwali tad-DAS (dikjarazzjoni ta’ assigurazzjoni) fil-qasam tal-politika ta’ koeżjoni, għandhom jiġu estiżi għall-qasam tal-politika dwar l-agrikoltura u r-riżorsi naturali sabiex jiġu ffaċilitati interpretazzjoni u applikazzjoni armonizzati tar-regoli dwar il-ġestjoni u l-kontroll tan-nefqa, kif ukoll approċċ koordinat bejn il-Kummissjoni u l-Qorti tal-Awdituri; 96. Jaqbel mal-Qorti tal-Awdituri li l-approvazzjoni ta’ konformità tqiegħed wisq enfasi fuq korrezzjonijiet b’rata fissa u fuq aġġustamenti ta’ konformità li ma jikkonċernawx il-benefiċjarju aħħari; Koeżjoni — EUR 35500000000 97. Ifakkar li l-ġestjoni tal-infiq ta’ Koeżjoni hu kondiviż mal-Istati Membri, li n-nefqa ssir permezz ta’ numru kbir ta’ programmi operattivi (OPs) multiannwali, li l-Kummissjoni tapprova l-OPs fuq il-bażi ta’ proposti mill-Istati Membri u l-Istati Membri jagħżlu l-proġetti individwali li għandhom jiġu inklużi fl-OPs; 98. Ifakkar li l-Istati Membri jikkofinanzjaw il-proġetti skont in-nefqa ta’ koeżjoni; jinnota li sistemi effikaċi ta’ ġestjoni u kontroll huma ta’ interess għall-Istati Membri, li jipparteċipaw permezz tal-konfinanzjament nazzjonali; jitlob lill-Kummissjoni taħdem b’mod deċiż biex ittejjeb u tegħleb lakuni temporanji fis-sistemi ta’ ġestjoni u kontroll; 99. Jinnota li l-istimi tal-Qorti tal-Awdituri huma li r-rata ta’ żbalji l-aktar probabbli għall-qasam tal-politika ta’ Koeżjoni tammonta għal aktar minn 5 %; jinnota li l-frekwenza tal-iżbalji reġgħet naqset għat-tielet sena konsekuttiva; 100. Jinnota wkoll li 36 % tal-pagamenti għal proġetti kien fihom l-iżbalji, u li dan għadu l-qasam bl-ogħla rata ta’ żbalji; 101. Iqis li l-oqsma ta’ nfiq stess, mhux biss il-proġetti individwali, għandhom ikunu evalwati abbażi tat-tendenza ġenerali għall-iżbalji; 102. Jinnota l-kumplessità tal-qafas regolatorju tal-Koeżjoni, li jirrikjedi konformità kemm mar-rekwiżiti nazzjonali, inklużi s-setgħat reġjonali u dawk lokali, u kemm ma’ varjetà ta’ linji politiċi u regoli tal-Unjoni, bħal dawk relatati mal-akkwist pubbliku u l-għajnuna Statali, in-numru kbir ta’ awtoritajiet responsabbli għall-implimentazzjoni tal-politika ta’ Koeżjoni fl-Istati Membri u n-numru saħansitra akbar ta’ benefiċjarji u riċevituri tal-appoġġ tal-Unjoni; 103. Iqis li tali kumplessità hija kwistjoni importanti li għandha titqies meta jkunu qed jiġu deċiżi titjibiet u simplifikazzjonijiet; 104. Jinnota li l-parti l-kbira tal-proporzjon tar-rata ta’ żbalji stmata hija attribwita għal żbalji ta’ eleġibilità u nuqqasijiet serji ta’ konformità mar-regoli tal-akkwist pubbliku; jinnota wkoll li n-nuqqas ta’ konformità mar-regoli tal-akkwist pubbliku waħdu jammonta għal 43 % tal-iżbalji kwantifikabbli kollha u jifforma madwar tliet kwarti tar-rata ta’ żbalji stmata; 105. Jinnota li l-ksur tal-proċeduri tal-akkwist jiżvela n-nuqqas li jiġi kompletat is-suq intern tal-Unjoni; jitlob lill-Kummissjoni u lill-Qorti tal-Awdituri biex jistabbilixxu pjattaforma għall-proċess ta’ konsultazzjoni dwar il-metodoloġija użata fir-rigward tal-gravità tal-ksur identifikat fil-qasam tal-akkwist pubbliku; 106. Jinnota wkoll li d-diversità ta’ interessi, bla ebda dubju, se tinfluwenza l-implimentazzjoni effettiva tal-obbligi ta’ kontroll tal-Istati Membri f’dak li jikkonċerna n-nefqa tal-Unjoni fl-Istat Membru rispettiv u l-kontribuzzjonijiet nazzjonali lill-baġit tal-Unjoni mill-Istat Membru rispettiv; 107. Jitlob lill-Kummissjoni tanalizza r-raġunijiet għal dak il-ksur tar-regoli dwar l-akkwist pubbliku u tikkoopera b’mod deċiż mal-Istati Membri biex jegħlbu d-diffikultajiet identifikati; 108. Jilqa’, f’dan ir-rigward, il-Green Paper tal-Kummissjoni dwar l-immodernizzar tal-politika tal-UE dwar l-akkwist pubbliku - Lejn Suq Ewropew tal-Akkwist iżjed effiċjenti (COM(2011) 15); jistieden lill-Kunsill u lill-Kummissjoni biex sal-2012 jiffinalizzaw l-adozzjoni tar-riforma tar-regoli bażiċi tal-Unjoni dwar l-akkwist pubbliku (id-Direttivi 2004/17/KE [14] u 2004/18/KE [15] tal-Parlament Ewropew u tal-Kunsill); 109. Jinsab imħasseb li l-Qorti tal-Awdituri sabet ukoll numru sinifikanti ta’ nuqqasijiet fil-proċeduri tas-sejħiet għall-offerti u tal-ikkuntrattar; 110. Jinnota li għal mill-inqas 30 % tal-iżbalji li nstabu mill-Qorti tal-Awdituri kien hemm biżżejjed informazzjoni disponibbli għall-awtoritajiet tal-Istati Membri inkarigati għall-implimentazzjoni tal-OPs biex l-iżball jinstab u jiġi kkoreġut qabel ma tiġi ċċertifikata n-nefqa lill-Kummissjoni; 111. Jemmen li din is-sejba tpoġġi f’dubju serju l-effiċjenza ta’ sistema li fiha l-Istati Membri għandhom ir-responsabilità ewlenija għall-eżattezza tan-nefqa ddikjarata; 112. Ifakkar li l-verifiki tal-ġestjoni huma kontrolli ewlenin biex jiġu evitati l-irregolaritajiet, u jiddispjaċih li għal 11 mis-16-il OP ivverifikat, il-verifiki mwettqa mill-awtoritajiet tal-ġestjoni tal-Istati Membri kienu konformi b’mod parzjali biss mar-rekwiżiti regolatorji; 113. Jinnota li, b’mod ġenerali, is-sistemi ta’ sorveljanza u ta’ kontroll għall-perjodu ta’ pprogrammar 2007-13 kienu konformi b’mod parzjali biss mad-dispożizzjonijiet ewlenin ivverifikati tal-qafas regolatorju; 114. Josserva li ċ-ċifri finali jistgħu biss jiġu determinati għas-snin finanzjarji li jistgħu jitqiesu magħluqin, u li, għalhekk, s’issa, is-sena finanzjarja tal-2004 biss tista’ titqies magħluqa; 115. Ifakkar li l-irwol tal-Kummissjoni jinkludi l-għotja ta’ gwida lill-Istati Membri u l-iżvilupp ta’ prattiki tajba fost il-korpi nazzjonali; jistieden lid-DĠ kollha tal-Kummissjoni jkomplu jtejbu l-prestazzjoni tagħhom f’dan ir-rigward; 116. Jenfasizza li l-amministrazzjonijiet tal-Istati Membri huma, fil-maġġoranza tagħhom, partijiet interessati ta’ linji politiċi li huma jimplimentaw f’ġestjoni kondiviża; jenfasizza, f’dak ir-rigward, li l-ġestjoni kondiviża bejn il-Kummissjoni u l-Istati Membri tiddependi minn atmosfera ta’ rispett u rikonoxximent reċiproku bejn l-amministrazzjonijiet ikkonċernati; jenfasizza li din l-atmosfera, fil-biċċa l-kbira, tista’ tissaħħaħ ulterjorment f’ġestjoni kwotidjana u tista’ twassal għall-ħolqien ta’ kuntatti bejn l-amministrazzjonijiet tal-Kummissjoni u l-Istati Membri; 117. Jitlob lill-Kummissjoni tidentifika u xxerred l-aqwa prattika fost l-Istati Membri sabiex tippermetti assorbiment akbar tal-fondi u l-fluss tal-likwidità mtejjeb għall-benefiċjarji billi jiġu emendati u ssemplifikati l-Fondi Strutturali billi jiġu implimentati r-regolamenti fil-livell nazzjonali; 118. Jinsab imħasseb dwar il-fatt li, skont l-OLAF, jeżistu dejjem aktar provi li, f’ħafna każijiet, il-frodi fil-Fondi Strutturali huma organizzati u ppjanati u ma rriżultawx minn sempliċi opportunità; jistieden lill-partijiet interessati kollha fl-Istati Membri u fl-istituzzjonijiet tal-Unjoni jikkollaboraw bill-qrib biex isibu tarf ta’ dan il-fenomenu. (Rapport Annwali OLAF 2010, p. 41); 119. Jiddeplora l-ħruġ tard tas-sommarji annwali tal-Istati Membri dwar il-Fondi Strutturali, li abbażi tagħhom huwa impossibbli li tinkiseb assigurazzjoni adegwata tar-regolarità tal-implimentazzjoni tal-programmi reġjonali; iqis dan bħala raġuni suffiċjenti biex il-pagamenti mill-Fondi Strutturali destinati lill-Istati Membri jiġu sospiżi; 120. Jistieden lill-Kummissjoni, b’rabta mar-reviżjoni tar-Regolament Finanzjarju, teżamina l-effikaċja persważiva u dissważiva kif ukoll il-vantaġġi u t-titjib li dawn jafu jġibu f’termini ta’ ġestjoni finanzjarja tajba; iqis li għandu wkoll jittieħed kont li fil-perjodu 2007-2013 ġew introdotti modifiki importanti fis-sistemi ta’ ġestjoni u kontroll, u li, għaldaqstant, tinħtieġ valutazzjoni tar-riżultati biex jiġi introdott titjib ġdid; hu tal-opinjoni li l-introduzzjoni ta’ dan l-istrument għandha tassew isservi biex il-Kummissjoni tkun kapaċi tissodisfa l-kompitu tagħha li tissorvelja lill-Istati Membri u tiżgura funzjonament effettiv tas-sistemi nazzjonali ta’ ġestjoni u ta’ kontroll; 121. Jitlob lill-Kummissjoni biex tintensifika l-kuntatti mal-amministrazzjonijiet tal-Istati Membri għall-iskop ta’ skambju reċiproku ta’ informazzjoni biex jiġu indirizzati kwistjonijiet pendenti bla dewmien; 122. Jinsab tassew imħasseb dwar l-istandard baxx kontinwu ta’ xi sistemi ta’ ġestjoni u ta’ kontroll tal-Istati Membri u r-rata baxxa ta’ progress fit-titjib ta’ dawn is-sistemi; 123. Jistieden lill-Kummissjoni biex fir-Regolament Finanzjarju tinkludi talba għal NMDs obbligatorji maħruġa u ffirmati f’livell ministerjali u debitament ivverifikati minn awditur indipendenti bħala l-ewwel pass vitali lejn responsabilità nazzjonali akbar għan-nefqa tal-Unjoni; hu tal-opinjoni li mingħajr l-introduzzjoni ta’ dan l-istrument, il-Kummissjoni mhux se tkun kapaċi tissodisfa l-kompitu tagħha li tissorvelja lill-Istati Membri u tiżgura funzjonament effettiv tas-sistemi nazzjonali ta’ ġestjoni u ta’ kontroll; 124. Jiġbed l-attenzjoni lejn ir-Regoli ta’ Proċedura, b’mod partikolari lejn l-Anness VI, l-Artikolu 6(3) tiegħu, li skonthom il-President, f’isem il-Parlament, "fuq il-bażi ta’ rapport mill-kumitat kompetenti għall-kontroll tal-baġit, jista’ jiftaħ kawża quddiem il-Qorti tal-Ġustizzja tal-Unjoni Ewropea kontra l-istituzzjoni kkonċernata skont l-Artikolu 265 tat-Trattat dwar il-Funzjonament tal-Unjoni Ewropea, għal nuqqas ta’ osservanza tal-obbliġi li jirriżultaw mill-kummenti li jakkumpanjaw id-deċiżjoni ta’ kwittanza jew ir-riżoluzzjonijiet l-oħra li jikkonċernaw l-implimentazzjoni tal-infiq"; ifakkar, barra minn hekk, fil-ħtieġa li tiġi żgurata implimentazzjoni effiċjenti ta’ laqgħat regolari u tripartiti skont il-proċedura baġitarja kif imsemmi fl-Artikolu 324 tat-Trattat dwar il-Funzjonament tal-Unjoni Ewropea; 125. Jiddispjaċih li l-korpi taċ-ċertifikazzjoni skont ir-Regolament tal-Kunsill (KE) Nru 1083/2006 tal- 11 ta’ Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni [16] huma nieqsa minn standards tal-awditjar koerenti u ċari; jitlob lill-Kummissjoni biex tistabbilixxi grupp ta’ ħidma mal-Istati Membri biex flimkien jippreparaw standards tal-awditjar uniformi sabiex ix-xogħol ta’ verifika tal-korpi li jiċċertifikaw/jivverifikaw ikompli jitjieb; 126. Jistieden lill-Kummissjoni tipprovdi lill-Parlament in-numru u valutazzjoni tas-solidità tal-awtoritajiet eżistenti tal-ġestjoni; Ir-riċerka, l-enerġija u t-trasport — EUR 8000000000 127. Ifakkar li l-maġġoranza tan-nefqa għal dan il-grupp tal-politika hija implimentata mill-Kummissjoni b’ġestjoni ċentralizzata diretta u, kulma jmur, b’ġestjoni ċentralizzata indiretta permezz ta’ aġenziji u Impriżi Konġunti; 128. Jinnota li l-aktar rata probabbli ta’ żbalji stmata mill-Qorti tal-Awdituri għal dan il-qasam ta’ politika tvarja bejn it-2 % u l-5 %. 129. Ikompli jinnota li l-Qorti tal-Awdituri sabet li s-sistemi ta’ ġestjoni u ta’ kontroll kienu biss parzjalment effettivi fl-iżgurar tar-regolarità tat-tranżazzjonijiet; 130. Jinnota li s-sors prinċipali ta’ żbalji f’dan il-grupp tal-politika jibqa’ r-rimborż ta’ spejjeż tal-persunal u spejjeż indiretti ddikjarati żżejjed għall-proġetti tar-riċerka; jieħu nota wkoll biż-żieda fir-riżervi dwar il-ġestjoni diretta (minn 4 għal 9) l-aktar b’konsegwenza ta’ kriterji kumplessi ta’ eliġibilità; 131. Josserva wkoll li, fid-dawl tal-importanza partikolari tar-riċerka u l-iżvilupp għall-ekonomija tal-Unjoni, l-iżbalji f’dan il-qasam huma partikolarment allarmanti; 132. Ifakkar li r-rendikonti tal-ispejjeż tal-benefiċjarji tal-FP6 ippreżentati għal rimborż għandhom ikunu akkumpanjati minn ċertifikat tal-verifika maħruġ minn awditur indipendenti li jiċċertifika li l-awditur indipendenti għandu assigurazzjoni raġjonevoli li l-ispejjeż iddikjarati jissodisfaw ir-rekwiżiti tal-eleġibilità; jiġbed l-attenzjoni għall-fatt li, mill-ammissjoni tal-Kummissjoni stess, il-kriterji ta’ aċċettabilità adottati għall-ksib taċ-ċertifikazzjoni huma restrittivi wisq; 133. Jinsab imħasseb dwar il-fatt li l-Qorti tal-Awdituri sabet żbalji fi 43 % tar-rendikonti tal-ispejjeż ivverifikati — kemm fl-2009 kif ukoll fl-2008 — li kienu rċevew opinjoni mhux kwalifikata mill-awditur li jiċċertifika qabel ma ġew sottomessi għar-rimborż; 134. Jinnota li filwaqt li l-Kummissjoni żiedet sostanzjalment l-ammont ta’ spejjeż ineliġibbli li ġew irkuprati matul l-2009, l-ammonti dovuti li jistgħu jiġu rkuprati wrew żieda simili u kważi ttriplikaw għal EUR 31500000; 135. Iqis li l-fiduċja tal-pubbliku fil-qasam tar-riċerka, enerġija u trasport hija ferm importanti, billi huwa previst li, fis-snin li ġejjin, dan il-qasam se jżid il-perċentwal tiegħu fil-baġit tal-UE; 136. Jistieden lill-Kummissjoni tiżgura li l-awdituri indipendenti li ċċertifikaw b’mod inkorrett ir-rendikonti tal-ispejjeż jintgħamlu konxji mill-kriterji tal-eleġibilità għall-ispejjeż iddikjarati u jekk ikun applikabbli jinżammu responsabbli, tirrevedi l-operat tas-sistema għaċ-ċertifikazzjoni tal-metodoloġiji għall-kalkolu tal-ispejjeż tal-benefiċjarji, tnaqqas id-dewmien fl-irkupru ta’ ammonti mħallsa mhux dovuti u timponi sanzjonijiet fejn ikun meħtieġ, tkompli tissimplifika aktar ir-regoli tal-finanzjament tar-riċerka, ittejjeb b’mod sinifikanti l-aċċess għall-SMEs għall-finanzjamenti għar-riċerka u tiżgura responsabilità sħiħa għall-użu xieraq tal-flus tal-Unjoni; 137. Itenni l-appell tiegħu lill-Kummissjoni biex tipprovdi ċertezza ġuridika billi tastjeni milli tapplika retroattivament definizzjoni aktar rigoruża tar-regoli għall-parteċipazzjoni u billi tastjeni milli titlob lill-benefiċjarji jerġgħu jikkalkulaw ir-rendikonti finanzjarji diġà approvati mis-servizzi tal-Kummissjoni, b’hekk jitnaqqas il-bżonn ta’ verifiki ex post u korrezzjonijiet retroattivi; jitlob lill-Kummissjoni ssolvi malajr sitwazzjonijiet preċedenti li ġejjin minn kontrolli li għadejjin, billi taġixxi b’għaqal u b’rispett lejn il-prinċipji tal-ġestjoni finanzjarja tajba; jirrakkomanda li t-tilwim rigward sitwazzjonijiet preċedenti bħal dawn jinħall permezz ta’ ftehim bejn il-partijiet kollha, abbażi, pereżempju, ta’ verifika oħra indipendenti u/jew bl-intervent ta’ medjatur indipendenti ad hoc; 138. Jilqa’ l-fatt li l-Kummissjoni bdiet tagħmel użu tas-sanzjonijiet tagħha fil-qasam tar-riċerka (34 azzjoni, EUR 514330 riċevuti); madankollu, jappoġġa l-konklużjoni tal-IAS li hemm il-ħtieġa ta’ mekkaniżmu b’saħħtu għas-sejbien tal-frodi; 139. Barra minn hekk jistieden lill-Kummissjoni tiżgura li l-IAS jeżerċita l-istess setgħat fuq il-korpi stabbiliti mill-Unjoni li jkollhom personalità ġuridika u li jirċievu kontribuzzjonijiet mill-baġit (l-Impriżi Konġunti tal-Unjoni) bħal dawk li hija teżerċita fuq id-dipartimenti tal-Kummissjoni, skont l-Artikolu 185(3) tar-Regolament Finanzjarju; 140. Jemmen li l-FP8 għandu jkun ibbażat fuq bidla radikali tal-opinjoni inkluża l-introduzzjoni ta’ sistema ta’ bonus li parzjalment tissostitwixxi s-sistema attwali ta’ ħlas bil-quddiem u inkluż l-aċċess aħjar għal kapital ta’ riskju sabiex tittejjeb l-effiċjenza; L-Għajnuna Esterna, l-Iżvilupp u t-Tkabbir — EUR 6600000000 141. Ifakkar li l-parti l-kbira tan-nefqa f’dan il-qasam ta’ politika hija soġġetta għal ġestjoni ċentralizzata diretta mis-servizzi tal-Kummissjoni, fil-kwartieri ġenerali tal-Kummissjoni jew fil-livell tad-Delegazzjonijiet tal-Unjoni (id-"Delegazzjonijiet tal-Unjoni Ewropea" wara d-dħul fis-seħħ tat-Trattat dwar il-Funzjonament tal-Unjoni Ewropea); jieħu nota wkoll tal-użu dejjem akbar tal-ġestjoni konġunta, pereżempju, fil-Faċilità tal-Ikel; 142. Iqis li l-effikaċja tal-oqsma ta’ nfiq stess, mhux biss il-proġetti individwali, għandhom ikunu evalwati abbażi tat-tendenza ġenerali tagħha għall-iżbalji; 143. Jinnota li l-aktar rata probabbli ta’ żbalji stmata mill-Qorti tal-Awdituri għad-dominju vverifikat tvarja bejn it-2 % u l-5 %; 144. Jinnota wkoll li l-valutazzjoni ġenerali tal-Qorti tal-Awdituri dwar is-sistemi ta’ sorveljanza u ta’ kontroll hija biss parzjalment effettiva; 145. Jinnota wkoll li l-Qorti tal-Awdituri sabet li r-Rapport Annwali tal-Attività u d-dikjarazzjoni mogħtija mid-Direttur Ġenerali tal-EuropeAid jipprovdu biss valutazzjoni parzjalment ġusta tal-ġestjoni finanzjarja f’relazzjoni mar-regolarità; 146. Josserva li l-valutazzjoni tas-sistemi ta’ ġestjoni u ta’ kontroll fil-pajjiżi kandidati u potenzjalment kandidati hija proċess kontinwu li jsir fil-qafas tal-pjan tar-rotta relatati mal-proċess ta’ ġestjoni deċentralizzata għall-Istrument għall-Assistenza ta’ Qabel l-Adeżjoni (IPA) li jwassal għall-għoti ta’ setgħat ta’ ġestjoni min-naħa tal-Kummissjoni lill-komponent, programm jew miżura speċifiċi fl-ambitu tal-IPA; 147. Jitlob lill-Kummissjoni tikkoopera mill-qrib mal-pajjiżi kandidati u potenzjalment kandidati bil-għan li ttejjeb b’mod effikaċi s-sistemi ta’ ġestjoni u ta’ kontroll, tippromwovi l-aħjar prattika għall-ġlieda kontra l-frodi u tiggarantixxi li l-prattika tagħhom tkun konformi mar-regoli u mal-istandards kollha tal-Unjoni; 148. Jiddeplora l-fatt li f’xi wħud mill-pajjiżi potenzjalment kandidati, il-ħatriet fl-ambitu tal-amministrazzjoni pubblika għadhom isiru bi ksur tal-liġi tas-servizz pubbliku; jiddispjaċih li f’ħafna każijiet, il-ġudikatura ma taħdimx b’mod sodisfaċenti; jistieden lill-Kummissjoni tippovdi lill-pajjiżi potenzjalment kandidati kollha bil-kompetenza esperta meħtieġa u bl-għarfien istituzzjonali meħtieġ għall-ġlieda effikaċi tal-korruzzjoni u għat-tkomplija tar-riformi neċessarji; 149. Jinsab imħasseb bir-rati ta’ rifjut għoljin fil-pajjiżi b’implimentazzjoni deċentralizzata, jiġifieri fejn id-Delegazzjonijiet tal-Unjoni jikkontrollaw ex ante il-fajls tal-akkwist; jenfasizza li jidher li l-awtoritajiet nazzjonali f’dawk il-pajjiżi jsibu diffikultajiet fl-implimentazzjoni ta’ titjib deċiżiv meħtieġ biex jiġu evitati l-kontrolli ex ante min-naħa tal-Kummissjoni; jistieden lill-Kummissjoni u l-pajjiżi kandidati jtejbu d-djalogu u jiggarantixxu kooperazzjoni effikaċi; 150. Jieħu nota tar-Rapport Speċjali Nru 12/2009 tal-Qorti Ewropea tal-Awdituri dwar l-effettività tal-proġetti tal-Kummissjoni fil-qasam tal-Ġustizzja u Affarijiet Interni għall-Balkani tal-Punent; 151. Jilqa’ b’sodisfazzjon il-valutazzjoni pożittiva tal-Qorti tal-Awdituri dwar is-sistemi ta’ superviżjoni u ta’ kontroll applikati fil-qasam tal-għajnuna umanitarja; jistieden, madankollu, lill-Kummissjoni tagħti attenzjoni akbar lis-segwitu tad-dgħufijiet żvelati mill-verifiki tagħha fuq is-sħab li jimplimentaw u tislet benefiċċju sħiħ minn dan is-segwitu kif ukoll tagħti attenzjoni akbar lill-monitoraġġ ta’ kemm qed isir użu taċ-ċentri ta’ akkwist umanitarju; 152. Jistieden lis-suċċessur tad-DĠ RELEX biex ilesti l-metodoloġija ta’ kontrolli ex post tiegħu u jindirizza mingħajr dewmien ir-rakkomandazzjonijiet relatati li jsiru mill-Awditur Intern; 153. Jistieden lid-DĠ ELARG biex jiżviluppa u jistabbilixxi mekkaniżmi biex jiffaċilita l-analiżi u s-segwitu tar-riżultati tal-missjonijiet ta’ verifika mwettqa u biex jiddedika biżżejjed riżorsi għall-analiżi tad-dikjarazzjonijiet finali pendenti ppreżentati mill-Istati Membri li ngħaqdu reċentament mal-Unjoni, iżda li jirrelataw mal-perjodu ta’ qabel l-adeżjoni; 154. Jistieden lid-DĠ ECHO jtejjeb il-valutazzjonijiet tad-dokumentazzjoni tal-proposti għal azzjonijiet ta’ għajnuna umanitarja (bħalma hi l-introduzzjoni ta’ rapporti ta’ evalwazzjoni standardizzati) u jirrapporta dwar l-esperjenza tiegħu bl-implimentazzjoni tal-Faċilità tal-Ikel fir-Rapport Annwali dwar l-Attività tiegħu għall-2010; 155. Josserva li jaf ikun hemm ukoll effetti negattivi fl-għoti tal-għajnuna barranija, ngħidu aħna meta reġimi korrotti fil-pajjiżi benefiċjarji jiġġestixxu ħażin il-fondi, u li l-ħidma għall-prevenzjoni tat-tali effetti għandha tingħata l-ogħla prijorità; 156. Jilqa’ favorevolment il-fatt li l-Kummissjoni nefqet EUR 396000000 bejn l-2007 u l-2010 biex tagħti sostenn lill-kandidati għall-adeżjoni għall-impenn tagħhom biex itejbu s-sistemi ġudizzjarji u l-ġlieda kontra l-korruzzjoni kif ukoll il-progress li sar f’dan ir-rigward; iwissi, madankollu, kontra ottimiżmu eċċessiv u jitlob lill-Kummissjoni tforni provi li juru li dan l-ammont ta’ flus intefaq b’mod effiċjenti u jekk strutturi ta’ kontroll imtejba wasslux effettivament għal żieda tas-sanzjonijiet kontra atturi korrotti, fosthom każijiet bi profil għoli, jekk il-liġijiet ġewx implimentati bis-sħiħ, u jekk ir-riformi ngħatawx sostenn; 157. Josserva bi tħassib id-dgħufijiet identifikati mill-Qorti tal-Awdituri fis-sistema ta’ implimentazzjoni deċentralizzata (DIS) fil-Kroazja u fit-Turkija; jitlob lill-Kummissjoni tirrapporta dwar kull miżura meħuda biex tiġi indirizzata din il-problema u tipprovdi stimi tal-ammont ta’ nfiq f’riskju; 158. Jitlob lill-Kummissjoni, u partikolarment lid-DĠ ELARG, tintensifika l-isforzi tagħha biex tittratta d-dikjarazzjonijiet finali għall-programm Phare, il-programm CARDS u l-faċilità ta’ tranżizzjoni u tipproċedi bl-għeluq ta’ dawn il-programmi b’mod prudenti u fil-ħin; 159. Jiddispjaċih bil-fatt li perċentwal konsiderevoli tal-għajnuna ta’ qabel l-adeżjoni huwa ttrattat fil-kapitoli 3 (agrikoltura — EUR 254000000) u 4 (koeżjoni — EUR 65000000) tar-rapport annwali tal-Qorti tal-Awdituri; jinsab sorpriż bl-assenza ta’ informazzjoni fir-rapport annwali tal-Qorti tal-Awdituri dwar żjarat ta’ verifika għal kull pajjiż li jsiru fil-pajjiżi mhux membri tal-Unjoni, għall-kuntrarju tas-snin preċedenti; 160. Jiddispjaċih bil-fatt li DĠ REGIO ma wettaq l-ebda missjoni ta’ verifika fil-Kroazja fl-2009 minkejja li hemmhekk hemm problemi kbar fil-proċess tas-sejħiet għal offerti; 161. Jistieden ukoll lill-Kummissjoni biex tinforma lill-organizzazzjonijiet internazzjonali li l-għajnuna futura tal-Unjoni se tkun soġġetta għat-tressiq ta’ evidenza tal-assigurazzjoni fil-forma ta’ Dikjarazzjoni ta’ Assigurazzjoni; 162. Jitlob lill-Qorti tal-Awdituri tispjega r-raġunijiet għaliex l-għażla tat-tranżazzjonijiet għall-kapitolu tal-għajnuna esterna tagħti rata ta’ żbalji relattivament baxxa (13 %), proporzjon kbir ta’ żbalji mhux kwantifikabbli fil-livell tad-Delegazzjonijiet tal-Unjoni u l-ebda prova ta’ żball relatati mal-preċiżjoni jew l-okkorrenza f’qasam li, skont in-natura stess tiegħu, jinsab f’riskju għoli ta’ użu ħażin ta’ fondi; jitlob lill-Kummissjoni, u partikolarment lid-Delegazzjonijiet tal-Unjoni, jipprovdu rendikont tal-entrati ċar u kull informazzjoni oħra meħtieġa biex tiġi faċilitata l-analiżi tal-Qorti tal-Awdituri; Edukazzjoni u Ċittadinanza — EUR 2200000000 163. Ifakkar li l-maġġoranza tan-nefqa f’dan il-qasam hija ġestita b’ġestjoni ċentralizzata indiretta jew permezz ta’ ġestjoni kondiviża; 164. Jilqa’ l-irwol pożittiv tal-Kummissjoni f’dan il-qasam billi jipprovdi gwida lill-Istati Membri u jħeġġeġ lill-Kummissjoni biex tkompli tippromwovi prattika tajba fost korpi nazzjonali; 165. Jinnota li l-Qorti tal-Awdituri sabet li r-rata ta’ żball għall-għeluq għandha tkun bejn it-2 % u l-5 % u li s-sistemi ta’ sorveljanza u ta’ kontroll għal dan il-qasam tal-politika kienu biss parzjalment effettivi għall-iżgurar tar-regolarità tal-għeluq imwettaq fl-2009; 166. Huwa mħasseb li 29 mill-120 għeluq verifikat (24 %) kien fihom żbalji kwantifikabbli; 167. Huwa mħasseb li s-sistemi ta’ sorveljanza u ta’ kontroll fil-livell tal-Kummissjoni fl-2009 ħallew għadd sinifikanti ta’ żbalji mhux misjuba u mhux korretti fl-għeluq li sar dik is-sena; 168. Jistieden lill-Kummissjoni tkompli ssaħħaħ il-kontrolli fuq l-għeluq sabiex jiġi żgurat li żbalji jinstabu u jiġu kkorreġuti u sabiex jiġi evitat li żbalji identifikati preċedentement jerġgħu jseħħu. Affarijiet Ekonomiċi u Finanzjarji — EUR 700000000 169. Ifakkar li l-programmi ewlenin f’dan il-grupp tal-politika huma partijiet mis-Sitt u s-Seba’ Programmi ta’ Qafas (FP) għar-riċerka u l-iżvilupp teknoloġiku (EUR 222000000), il-finanzjament relatat tal-aġenziji tal-Unjoni (EUR 116000000), il-Fond ta’ Garanzija għal azzjonijiet esterni (EUR 92000000) u l-Programm ta’ Qafas għall-Kompetittività u l-Innovazzjoni (CIP) li segwa l-Programm Multiannwali għall-Intrapriża u l-Intraprenditorija (MAP) (EUR 175000000); 170. Ifakkar ukoll li l-maġġoranza tal-azzjonijiet taħt il-FP6, il-FP7 u s-CIP huma ffinanzjati permezz ta’ ftehim dwar l-għajnuna finanzjarja mal-Kummissjoni, u l-għotjiet għandhom jitħallsu kif ġej: pagament bil-quddiem mal-iffirmar tal-ftehim dwar l-għajnuna finanzjarja, segwit b’pagamenti interim u finali li jirrimborżaw in-nefqa eliġibbli fuq il-bażi tar-rendikonti tal-ispejjeż ippreżentati mill-benefiċjarji. 171. Ifakkar li r-riżoluzzjonijiet tal-Parlament dwar il-kwittanza għas-sena 2007 u għas-sena 2008 t-tnejn jistiednu lill-Kummissjoni tippermetti lill-benefiċjarji jużaw l-ispejjeż medji għall-persunal għal kull ċentru tal-ispejjeż u tastjeni milli titlob spejjeż individwali għal kull persuna involuta attivament fi proġett ta’ riċerka speċifiku; jilqa’ b’sodisfazzjon, f’dan ir-rigward, id-Deċiżjoni tal-Kummissjoni C(2011) 174 tal- 24 ta’ Jannar 2011 dwar it-tliet miżuri li jissemplifikaw l-implimentazzjoni tad-Deċiżjoni Nru 1982/2006/KE tal-Parlament Ewropew u tal-Kunsill u d-Deċiżjoni tal-Kunsill Nru 970/2006/Euratom; 172. Jinnota li r-riskju ewlieni għar-regolarità huwa li l-ispejjeż eliġibbli fir-rendikonti tal-ispejjeż jiġu ddikjarati iżjed u li dan ma jinstabx mis-sistemi ta’ sorveljanza u kontroll tal-Kummissjoni u li l-Qorti tal-Awdituri tevalwa bħala "għoli" ir-riskju għar-regolarità ta’ pagamenti magħmula fuq il-bażi ta’ rendikonti tal-ispejjeż; 173. Jinnota l-eżempji illustrattivi msemmija mill-Qorti tal-Awdituri fir-rigward ta’: - is-Sitt Programm ta’ Qafas fejn in-nuqqasijiet serji fir-rendikonti tal-ispejjeż la nstabu mill-kumpanija li pprovdiet iċ-ċertifikat tal-verifika, u lanqas ma nstabu matul iż-żewġ kontrolli ex post imwettqa minn kumpanija esterna tal-verifika oħra f’isem il-Kummissjoni, - is-Seba’ Programm ta’ Qafas fejn benefiċjarju applika metodoloġija għall-kalkolu tal-ispejjeż tal-persunal li ma kinitx tikkonforma la mar-regoli FP6 u lanqas tal-FP7 u għalhekk, għal proġett wieħed ivverifikat, l-ispejjeż kienu ddikjarati żejda b’aktar minn 17 % u li l-istess metodoloġija kienet applikata għal 13-il proġett ieħor, - l-Aġenzija Spazjali Ewropea (ESA) — Ġestjoni kondiviża — fejn il-Qorti tal-Awdituri nnutat li ġew inklużi spejjeż li m’għandhomx ikunu ffinanzjati mill-Komunità jew spejjeż li ma ngħatawx biżżejjed sostenn li ammontaw għal kważi 10 % tal-kampjun li saritlu verifika, kif ukoll nuqqasijiet serji fir-regoli u l-proċeduri tal-akkwist; 174. Jinnota bi tħassib u huwa inkwetat bil-fatt li l-Qorti tal-Awdituri tkompli ssib żbalji f’pagamenti li għalihom tkun ingħatat opinjoni mhux kwalifikata mill-awditur approvat u li l-Qorti tal-Awdituri tqis iċ-ċertifikazzjoni tal-verifika bħala waħda li hija biss parzjalment effettiva għall-identifikazzjoni ta’ żbalji fl-ispejjeż iddikjarati; 175. Jinnota li l-Qorti tal-Awdituri tikkonkludi li pagamenti f’dan il-grupp tal-politika ma kienx fihom żbalji materjali imma wkoll li l-Qorti tal-Awdituri tirrakkomanda li għandha tingħata attenzjoni lit-tip u lil-limitu ta’ żbalji misjuba fin-nefqa qafas għar-riċerka; jinnota li filwaqt li tnejn minn kull tliet sistemi ta’ sorveljanza u ta’ kontroll għal dan il-grupp tal-politika ġew evalwati bħala effettivi, sistema waħda kienet biss parzjalment effettiva għall-iżgurar tar-regolarità tal-pagamenti; 176. Jistieden lill-Kummissjoni: - tanalizza l-arranġamenti eżistenti għall-verifika ex ante, bil-għan li tistabbilixxi l-livell ta’ effikaċja, - tqis, abbażi tal-esperjenza miksuba, jekk l-użu ta’ ċertifikazzjoni minn awditur estern maħtur minn benefiċjarju jikkostitwixxix kontroll effikaċi, u tanalizza metodi alternattivi ta’ verifika, - tkabbar l-għarfien tal-awdituri li jiċċertifikaw dwar ir-regoli tal-eliġibilità tan-nefqa bl-għan li titjieb l-affidabilità taċ-ċertifikati tal-verifika li joħorġu, u, jekk huwa applikabbli, dawn l-awdituri jinżammu responsabbli, - tkompli ttejjeb il-kwalità tal-kontrolli ex ante fuq il-proċeduri ta’ akkwist u l-pagamenti interim/finali tagħha u tiżgura li l-funzjonijiet ta’ kontroll ex post ikunu koperti minn programmi ta’ xogħol; Rieżami Komprensiva tan-Nefqa 177. Jistieden lill-Kummissjoni biex matul l-2011 twettaq kemm jista’ jkun malajr rieżami komprensiva tan-nefqa tal-oqsma kollha ta’ attività biex tiżgura li n-nefqa kollha tikseb valur għall-flus sabiex tidentifika iffrankar possibbli li jnaqqas il-pressjoni fuq il-baġit f’dan il-perjodu ta’ awsterità; 178. Jemmen li talbiet għal aktar infiq f’oqsma prijoritarji kruċjali jistgħu jiġu sodisfatti minn programmi eżistenti u għalhekk għandu jsir aktar skrutinju ta’ programmi skaduti jew mhux effettivi sabiex il-fondi jiġu allokati mkien ieħor; Azzjonijiet prijoritarji 179. Jistieden lill-Kummissjoni tressaq lill-kumitat kompetenti tal-Parlament pjan li jippreżenta l-azzjonijiet li biħsiebha tieħu fir-rigward ta’ riforma tal-proċedura attwali ta’ kwittanza, tal-NMDs, it-tlestija għalkollox tal-istruttura ta’ governanza tal-Kummissjoni, l-interruzzjoni u s-sospensjoni sistematiċi tal-pagamenti kif ukoll it-tneħħija tal-miżura u t-titjib tal-mekkaniżmi korrettivi; Riforma tal-proċedura ta’ kwittanza attwali 180. Jistieden lill-Kummissjoni torganizza diskussjoni interistituzzjonali li, fil-fażi inizjali, tinvolvi, fl-ogħla livell, rappreżentanti tal-Kunsill, tal-Kummissjoni, tal-Qorti tal-Awdituri u tal-Parlament, u fit-tieni fażi r-rappreżentanti mill-Istati Membri, ta’ parlamenti nazzjonali u istituzzjonijiet ta’ verifika supremi, bil-għan li jingħata bidu għal dibattitu komprensiv dwar is-sistema attwali tal-proċedura tal-kwittanza; 181. Jitlob lill-Kummissjoni tippreżenta proposti biex jonqsu l-perjodi involuti fil-proċess ta’ kwittanza, sabiex il-votazzjoni fil-plenarja ssir fis-sena wara s-sena finanzjarja li tkun qed tiġi riveduta; jinkoraġġixxi lill-Qorti tal-Awdituri u lill-istituzzjonijiet kollha jqassru u jsaħħu l-proċedura ta’ kwittanza biex issir iktar trasparenti u tinftiehem miċ-ċittadini tal-Unjoni li jħallsu t-taxxi; Dikjarazzjonijiet nazzjonali ta’ mmaniġġjar 182. Jenfasizza li d-dikjarazzjonijiet nazzjonali ta’ mmaniġġjar (NMDs) għandhom jitqiesu bħala strument li jiffaċilita responsabilità nazzjonali akbar għall-infiq tal-Unjoni billi kemm il-parlamenti nazzjonali kif ukoll l-istituzzjonijiet nazzjonali ta’ verifika jingħataw l-opportunità jipparteċipaw fl-iżgurar tal-legalità, ir-regolarità u l-prestazzjoni tal-infiq tal-Unjoni; huwa tal-opinjoni li l-NMDs huma strument li jippermetti li l-istituzzjonijiet nazzjonali u l-istituzzjonijiet tal-Unjoni jaħdmu flimkien filwaqt li jirrispettaw l-irwoli u r-responsabilitajiet ta’ xulxin; 183. Ifakkar li mill-2005 ’l quddiem, il-Parlament talab lill-Kummissjoni tippreżenta proposta għall-introduzzjoni ta’ NMDs obbligatorji; 184. Jenfasizza li mhux biss il-maniġer tal-Unjoni iżda l-ġestjoni nazzjonali wkoll għandhom jinżammu responsabbli għall-infiq sakemm madwar 80 % tal-baġit jiġi implimentat mill-awtoritajiet nazzjonali; 185. Huwa talab ripetutament li kull Ministru tal-finanzi nazzjonali għandu joħroġ u jiffirma dikjarazzjoni nazzjonali ta’ mmaniġġjar (NMD) rigward l-użu tal-fondi u ssuġġerixxa wkoll li l-istituzzjoni tal-verifika nazzjonali jew awditur indipendenti ieħor għandhom jivverifikaw id-dikjarazzjoni nazzjonali ta’ mmaniġġjar tal-Ministru tal-finanzi għaliex l-ivverifikar ta’ dikjarazzjoni maħruġa minn ministeru nazzjonali normalment taqa’ taħt il-mandat ta’ xi istituzzjoni nazzjonali indipendenti ta’ verifika; 186. Jilqa’ favorevolment il-fatt li xi Stati Membri (jiġifieri d-Danimarka, il-Pajjiżi l-Baxxi, ir-Renju Unit u l-Isvezja) jipproduċu NMDs, iżda josserva li jvarjaw f’dawk li huma kwalità u ċarezza; 187. Iqis li l-fatt li dawn l-Istati Membri jipproduċu NMDs juri lill-bqija tal-Istati Membri li huwa fattibbli li dan isir; 188. Jinnota li l-proposta tal-Kummissjoni dwar ir-regoli finanzjarji applikabbli għall-baġit annwali tal-Unjoni (COM(2010) 815, l-Artikolu 56) tipprevedi l-introduzzjoni ta’ dikjarazzjonijiet ta’ ġestjoni f’livell maniġerjali; jenfasizza li l-Parlament iqis li din il-proposta għandha tkun pass ’il quddiem lejn NMDs li huma l-objettiv aħħari; 189. Jistieden lill-Kummissjoni tippreżenta proposta formali għall-introduzzjoni ta’ NMDs obbligatorji debitament iffirmati minn kull Ministru tal-finanzi nazzjonali skont il-passi li ġejjin: - analiżi tal-kwalità, tal-kompletezza, l-objettività, ir-relevanza u l-utilità tal-NMDs eżistenti inkluża l-valutazzjoni tal-valur miżjud tal-informazzjoni mogħtija kif ukoll nuqqasijiet possibbli fihom, - it-tfassil ta’ linji gwida dwar id-definizzjoni ta’ aspetti ewlenin komuni tal-NMDs li jiżguraw li huma se jkunu utli kemm għall-Kummissjoni kif ukoll għall-Qorti tal-Awdituri, - it-tħejjija ta’ pjan direzzjonali li jindika d-data li fiha l-Istati Membri għandhom ikunu ħadu l-passi ewlenin fil-proċess ta’ introduzzjoni tal-NMDs, kif ukoll kif ukoll l-introduzzjoni tal-NMDs obbligatorji fir-Regolament Finanzjarju sal- 1 ta’ Jannar 2014 li huwa l-bidu tal-Perspettivi Finanzjarji ġodda; u jipproponi li s-sostanza tal-NMDs għandha tkun konformi mal-istandards internazzjonali tal-awditjar u għandha tgħin il-verifika li ssir mill-Qorti tal-Awdituri; Il-kompletar tal-istruttura ta’ governanza tal-Kummissjoni 190. Jenfasizza li kemm ir-Rapport Annwali dwar l-Attività tad-Direttorat Ġenerali kif ukoll ir-Rapport ta’ Sinteżi tal-Kulleġġ tal-Kummissarji huma elementi importanti biex il-Kummissjoni tkun tista’ tagħti spjegazzjoni lill-awtorità ta’ kwittanza; 191. Jistieden lill-Kummissjoni b’analoġija mas-sejħa għat-tħejjija tal-NMDs fuq livell politiku biex tiġi ffinalizzata l-istruttura ta’ governanza tagħha biż-żieda tal-firma tal-Kummissarju responsabbli għar-Rapport Annwali dwar l-Attività tad-Direttorat Ġenerali u billi r-Rapport ta’ Sinteżi — li għandu jinkludi wkoll tabella ta’ valutazzjoni dwar il-kwalità tal-kontrolli għal kull Stat Membru u qasam tal-politika - jiġi ffirmat mill-President tal-Kummissjoni Ewropea; 192. Jinnota li sabiex tiġi finalizzata l-istruttura ta’ governanza tal-Kummissjoni, jista’ jkun hemm il-ħtieġa li jissaħħu l-proċeduri biex jippermettu li l-Kulleġġ jadotta Rapport ta’ Sinteżi u jippermettu l-involviment u l-parteċipazzjoni ta’ Kummissarji individwali fit-tħejjija tar-Rapport Annwali dwar l-Attività tad-Direttorat Ġenerali li jinkludi l-miżuri applikabbli li ġejjin għas-sena finanzjarja 2010: - it-trażmissjoni lill-kumitat kompetenti tal-Parlament u l-pubblikazzjoni tal-minuti tal-laqgħa li fiha l-Kulleġġ jadotta r-Rapport ta’ Sinteżi, - it-trażmissjoni lill-kumitat kompetenti tal-Parlament tad-dikjarazzjoni mid-Direttorat Ġenerali dwar il-laqgħa tiegħu mal-Kummissarju responsabbli li tispjega b’mod ċar u komplet il-kontenut tad-deliberazzjonijiet tagħhom dwar ir-Rapporti Annwali dwar l-Attività kif ukoll xi riservi; 193. Jenfasizza li dawn il-miżuri m’għandhom bl-ebda mod inaqqsu r-responsabilità diretta ta’ kull Direttorat Ġenerali jew ta’ uffiċjali oħra li jawtorizzaw b’delega; Attivazzjoni sistematika tal-interruzzjoni u s-sospensjoni tal-pagamenti kif ukoll it-tneħħija tal-miżura 194. Jinnota li l-korrezzjonijiet finanzjarji totali kkonfermati fl-2009 għall-azzjonijiet strutturali weħidhom jammontaw għal EUR 7719000000 (il-Kontijiet Annwali tal-Unjoni Ewropea, is-sena finanzjarja 2009, paġna 112); josserva, madankollu, li biss EUR 5387000000(7719000000 — 2332000000) (paġna 103) ġew implimentati u rreġistrati fil-kontijiet; huwa tal-opinjoni li d-differenza bejn l-ammonti li għandhom jiġu korretti u l-ammonti li ġew korretti attwalment tagħmel neċessarja l-ħtieġa li tiġi introdotta sospensjoni awtomatika, mingħajr deċiżjoni tal-Kummissjoni, ta’ pagamenti hekk kif l-evidenza turi nuqqasijiet sinifikanti fil-funzjonament tas-sistemi ta’ ġestjoni u ta’ kontroll; 195. Jistieden lill-Kummissjoni tintroduċi attivazzjoni sistematika tal-interruzzjonijiet u s-sospensjonijiet tal-pagamenti hekk kif l-evidenza tissuġġerixxi nuqqasijiet sinifikanti fil-funzjonament tas-sistemi ta’ ġestjoni u ta’ kontroll tal-Istati Membri; 196. Jemmen li l-proċess li jwassal għall-kisba ta’ interruzzjoni sistematika u ta’ sospensjoni sistematika ta’ pagamenti għandu jinkludi: - it-trażmissjoni lill-kumitat kompetenti tal-Parlament tal-informazzjoni li turi b’mod ċar l-interruzzjonijiet u s-sospensjonijiet kollha tal-pagamenti s’issa, kif ukoll ir-raġunijiet għal dawn id-deċiżjonijiet, - deskrizzjoni ta’ kriterji ċari u mhux ekwivoki applikabbli għad-Direttorati Ġenerali kollha u li ma jħallu l-ebda spazju għal interpretazzjoni ta’ interruzzjonijiet/sospensjonijiet futuri tal-pagamenti kif ukoll it-tneħħija ta’ interruzzjonijiet/sospensjonijiet tal-pagamenti li bihom għandu jinħoloq mekkaniżmu sistematiku mingħajr ma tittieħed deċiżjoni minn qabel fil-livell politiku, - l-inklużjoni fir-Regolament Finanzjarju tal-prinċipju tal-interruzzjoni u s-sospensjoni sistematiċi tal-pagamenti attivati minn provi ta’ nuqqasijiet sinifikattivi fil-funzjonament tas-sistema ta’ ġestjoni u ta’ kontroll tal-Istati Membri u l-iżvilupp ta’ linji gwida komprensivi għall-Istati Membri sabiex jgħinu lill-awtoritajiet nazzjonali jevitaw in-nuqqas ta’ fehim u l-irregolaritajiet, - it-trażmissjoni mill-Kummissjoni ta’ kopja ta’ kwalunkwe ittra ta’ rkupru u kwalunkwe ittra li tħabbar korrezzjonijiet finanzjarji lill-Parlament nazzjonali u lill-istituzzjoni suprema nazzjonali ta’ verifika tal-Istat Membru kkonċernat kif ukoll lill-kumitat kompetenti tal-Parlament; Titjib ta’ mekkaniżmi ta’ korrezzjoni 197. Jinsisti li l-Kummissjoni ttejjeb il-mekkaniżmi ta’ korrezzjoni biex jiġi żgurat li l-konsegwenzi finanzjarji ta’ pagamenti li saru b’mod inkorrett jinġarru mill-benefiċjarji u mhux minn dawk li jħallsu t-taxxi; 198. Jemmen li l-proċess li jwassal għall-kisba ta’ dan l-objettiv għandu jinkludi wkoll il-preżentazzjoni ta’ dan li ġej lill-kumitat kompetenti tal-Parlament: - lista ċara, komprensiva u korretta bis-sħiħ tal-korrezzjonijiet finanzjarji kollha implimentati mill-2000 ‘l quddiem, kif ukoll l-informazzjoni dwar jekk il-pagamenti rċevuti b’mod inkorrett ġewx irkuprati jew sostitwiti bi proġetti oħra, f’liema każ għandha tiġi ppreżentata wkoll valutazzjoni kwalitattiva ta’ dawn il-proġetti ta’ sostituzzjoni, - il-miżuri li għandhom jittieħdu wara l-konklużjonijiet tal-Qorti tal-Awdituri li "il-Kummissjoni mhux dejjem tirċievi informazzjoni affidabbli mill-Istati Membri" (Rapport Annwali 2009, punt 1.49), b’lista tal-Istati Membri kkonċernati u l-ammont ta’ irregolaritajiet kif ukoll l-informazzjoni dwar ir-riżultati tal-"proċedura standardizzata" (it-tweġiba tal-Kummissjoni fir-Rapport Annwali 2009, punt 1.34) introdotta għall-perjodu 2007-2013, - pjan ta’ azzjoni dwar il-mod kif jiġu integrati u rikonċiljati aħjar il-konklużjonijiet tal-Qorti tal-Awdituri dwar ir-rati annwali ta’ żbalji fil-livell tal-benefiċjarji u l-ħidma tal-Kummissjoni dwar is-segwitu mogħti lil dawn il-konklużjonijiet kif ukoll il-korrezzjonijiet finanzjarji u rkupri magħmulin matul iċ-ċiklu ta’ ħajja kollu tad-diversi programmi sal-proċedura ta’ għeluq u inkluża l-identifikazzjoni tal-pagamenti li jistgħu jkunu suġġetti għal verifika ulterjuri u għal proċeduri ta’ approvazzjoni tal-kontijiet u segwitu aħjar għall-isforzi ta’ rkupru tal-Istati Membri; Eżaminatur tal-Prestazzjoni 199. Jistieden lill-Kummissjoni taħtar "eżaminatur tal-prestazzjoni" responsabbli għall-preparazzjoni tar-rapport ta’ evalwazzjoni meħtieġ skont l-Artikolu 318 tat-Trattat dwar il-Funzjonament tal-Unjoni Ewropea li għandu jiġi approvat mill-Kulleġġ tal-Kummissarji sabiex tiġi stabbilita "sjieda" ċara ta’ dan ir-rapport; 200. Jemmen li r-rapport ta’ evalwazzjoni għandu jitfassal sabiex ir-relazzjoni bejn l-indikaturi prinċipali ta’ prestazzjoni, il-bażi legali/politika tagħhom, l-ammont tan-nefqa u r-riżultati miksuba tkun ċara u trasparenti u l-metodoloġija li għandha tintuża għall-produzzjoni ta’ dan ir-rapport għandha tiġi vverifikata mill-IAS, li għandu jivvaluta wkoll ix-xogħol li jkun sar, u li l-indikaturi prinċipali ta’ prestazzjoni użati mid-dipartimenti kollha fil-Kummissjoni għandhom ikunu disponibbli għall-pubbliku; 201. Huwa tal-opinjoni li r-rapport ta’ evalwazzjoni għandu jiġi ppreżentat fis-sessjoni Plenarja matul dibattitu li fih anki l-Qorti tal-Awdituri se tkun mistiedna biex tippreżenta l-opinjoni tagħha dwar ir-rapport ta’ evalwazzjoni; Introduzzjoni ta’ loġika ġdida għall-infiq 202. Jistieden lill-Kummissjoni tintroduċi loġika ġdida għall-infiq bil-għan li tittejjeb il-kwalità tal-infiq u li jiġi żgurat li l-fondi pprovduti minn dawk li jħallsu t-taxxi fl-Unjoni jintefqu kemm b’mod korrett kif ukoll b’mod għaqli, u inklużi l-prinċipji li ġejjin: - l-istabbiliment tal-baġit tal-Unjoni fuq il-bażi ta’ eżaminazzjoni tal-politika proposta, l-ispejjeż ta’ ‘twettiq’ għall-korpi involuti u l-benefiċjarji u l-objettivi li jistgħu jintlaħqu bil-fondi disponibbli, - l-iżgurar li l-iskemi u l-programmi jkunu realistiċi u sempliċi kemm jista’ jkun, - l-iżgurar ta’ responsabilità għall-infiq li tkun sħiħa u li dwarha jkun intlaħaq ftehim; u jipproponi li l-Kummissjoni, f’kooperazzjoni mal-Qorti tal-Awdituri, tistudja proċedura bil-ħsieb li tikseb dikjarazzjoni ta’ assigurazzjoni ġenerali għal kull Perspettiva Finanzjarja u, fl-istennija ta’ bażi ġuridika li tagħmel tali proċedura obbligatorja, tapplikaha b’mod volontarju; Osservazzjonijiet mill-kumitati li taw opinjoni Kumitat għall-Iżvilupp 203. Jinsab imħasseb li l-Qorti tal-Awdituri sabet li s-sistemi ta’ superviżjoni u ta’ kontroll għall-għajnuna esterna u l-iżvilupp kienu biss parzjalment effettivi fl-iżgurar tar-regolarità tal-ħlasijiet u li l-ħlasijiet kienu affettwati minn żbalji materjali; jinsab imħasseb li l-iżbalji f’xi ħlasijiet finali misjuba mill-Qorti tal-Awdituri ma nstabux mill-Kummissjoni u li l-Kummissjoni ma tissorveljax kemm iċ-Ċentri ta’ Akkwist Umanitarju qed jintużaw mill-imsieħba; jilqa’ b’sodisfazzjon il-fatt li għadd ta’ tranżazzjonijiet affettwati mill-iżball (13 %) kien inqas minn nofs il-għadd tas-snin ta’ qabel, madankollu jenfasizza li jeħtieġ li jsiru sforzi biex dan il-persentaġġ ikompli jonqos aktar; 204. Jinnota li "dgħufijiet identifikati matul il-verifiki regolari tas-sistemi tal-imsieħba mhux dejjem jiġu indirizzati … b’manjiera f’waqtha" [17] mid-DĠ ECHO; għalhekk, iħeġġeġ lid-DĠ ECHO jagħmel il-kapaċità tiegħu ta’ monitoraġġ u segwitu aktar b’saħħitha u effikaċi; 205. Jistieden lill-Kummissjoni tintegra l-aspetti ambjentali b’mod aktar komprensiv fil-proġetti ta’ żvilupp, inklużi l-programmi ta’ appoġġ mill-baġit, u tevalwa l-integrazzjoni ambjentali fil-kooperazzjoni għall-iżvilupp; jiddispjaċih li dawn in-nuqqasijiet jistgħu jkunu kkawżati min-nuqqas fil-għadd tal-persunal u jistenna bil-ħerqa l-progress mal-wasla tas-Servizz Ewropew għall-Azzjoni Esterna; 206. Jitlob għal darba oħra li jkun hemm involviment akbar tal-parlamenti u konsultazzjoni akbar tas-soċjetà ċivili lokali fil-pajjiżi sħab meta jkunu qed jitfasslu u jiġu rieżaminati d-Dokumenti Strateġiċi tal-Pajjiż li jirrigwardaw l-Istrument ta’ Kooperazzjoni għall-Iżvilupp (DCI); 207. Iħeġġeġ lill-Kummissjoni tgħin lill-pajjiżi sħab jiżviluppaw il-kapaċitajiet tal-kontroll parlamentari u tal-ivverifikar u żżid it-trasparenza u l-aċċess pubbliku għat-tagħrif, b’mod partikolari meta l-għajnuna tiġi pprovduta permezz tal-appoġġ mill-baġit, skont id-dispożizzjonijiet tal-Artikolu 25(1), punt (b), tar-Regolament dwar id-DCI [18], u jistieden lill-Kummissjoni tirrapporta regolarment dwar il-progress li jsir; 208. Jistieden għal darba oħra lill-Kummissjoni turi li nefqet mill-inqas 20 % tal-għajnuna għall-iżvilupp f’edukazzjoni bażika u sekondarja kif ukoll f’kura bażika tas-saħħa, inkluż l-aċċess sikur għall-ilma u għal kondizzjonijiet iġjeniċi tajba; barra minn hekk jissuġġerixxi li l-valutazzjonijiet tal-impatt li jispjegaw din in-nefqa għandhom jitwettqu bir-reqqa bil-għan li tiġi massimizzata l-effikaċja tal-programmi li jsiru; 209. Jistieden lill-Kummissjoni biex tagħmel aktar enfasi fuq is-saħħa tan-nisa fil-pajjiżi li qed jiżviluppaw b’mod ġenerali, u fuq it-titjib tas-saħħa materna b’mod partikolari, peress li dan huwa l-qasam fejn il-miri tal-Għanijiet ta’ Żvilupp tal-Millennju huma l-aktar ‘il bogħod milli jintlaħqu; 210. Jenfasizza li l-mekkaniżmi tal-għajnuna għall-iżvilupp għandu jkollhom l-għan ukoll li joħolqu l-ġid, u li jsostnu intrapiżi żgħar u ta’ daqs medju, peress li l-ħolqien tal-ġid jibqa’ għodda kruċjali fit-taffija tal-faqar; ifakkar li hu stmat li kull sena jintilfu mat-EUR 800000000000 mill-pajjiżi li qed jiżviluppaw permezz tal-flussi illeċiti tal-kapital, sitwazzjoni li jekk tiġi pprevenuta tista’ toħroġ deċiżiva biex jittaffa l-faqar u jintlaħqu l-Għanijiet ta’ Żvilupp tal-Millennju; 211. Japprezza l-fatt li l-organizzazzjonijiet tan-Nazzjonijiet Uniti spiss ikollhom esperjenza u għarfien espert speċifiċi li mhux lakemm issibhom faċilment f’postijiet oħra; jesprimi tħassib, madankollu, li l-Kummissjoni ma turix b’mod konvinċenti minn qabel jekk l-għażla ta’ organizzazzjoni tan-NU tkunx fil-fatt aktar effiċjenti u effikaċi minn modi oħra ta’ kif titwassal l-għajnuna [19]; jistieden lill-Kummissjoni timplimenta proċess aktar trasparenti u oġġettiv biex jintgħażlu l-mezzi li bihom tiġi implimentata l-għajnuna; 212. Iħeġġeġ lill-Kummissjoni biex tiżgura viżibbiltà aħjar tal-attivitajiet iffinanzjati mill-Unjoni lil hinn minn xtutha. Kumitat għall-Impjiegi u l-Affarijiet Soċjali 213. Jinnota li l-allokazzjonijiet ta’ ħlas tal-qafas finanzjarju 2000-2006 għall-Fond Soċjali Ewropew (FSE) previsti għall-2009 ġew utilizzati fil-livell ta’ 97,1 % (EUR 1540000000); jirrimarka li l-pagamenti intermedji u l-prefinanzjament għall-qafas finanzjarju tal-2007-2013 ammontaw għal EUR 11300000000; jirrikonoxxi l-isforzi tal-Kummissjoni għal titjib tal-ġestjoni finanzjarja; jiddeplora l-fatt li, minkejja l-kriżi finanzjarja, l-Istati Membri mhumiex qed jużaw riżorsi tal-FSE; 214. Jinnota li l-frekwenza tal-iżbalji ilha tonqos dawn l-aħħar tliet snin, minn 54 % fl-2007 għal 36 % fl-2009; jirrikonoxxi l-isforzi tal-Kummissjoni biex tnaqqas ir-rata ta’ żbalji; jitlob għal aktar sforz biex titnaqqas b’mod speċjali r-rifużjoni ta’ spejjeż li mhumiex eliġibbli; 215. Jitlob lill-Kummissjoni tikkontribwixxi għat-titjib tal-ġestjoni finanzjarja billi ssegwi l-pjan ta’ azzjoni li jħaffef il-proċeduri ta’ deċiżjoni dwar il-korrezzjonijiet finanzjarji; 216. Jilqa’ l-fatt li l-implimentazzjoni tal-programm tal-FSE fl-2009 ffukat fuq l-Istrateġija Ewropea għall-Impjiegi, b’mod partikolari fuq il-miżuri mmirati biex itejbu l-impjegabbiltà fis-suq tax-xogħol (30,6 % [20]) u fuq l-attivitajiet għall-iżvilupp ta’ taħriġ edukattiv u vokazzjonali (22,8 % [20]), l-inklużjoni soċjali (20,8 % [20]) u l-opportunitajiet indaqs (6,5 % [20]); 217. Jilqa’ l-isforzi tal-Kummissjoni biex iżżomm lill-Istati Membri kollha responsabbli għalkollox li jagħtu rendikont permezz ta’ rapporti annwali ta’ kontrolli ta’ verifika u sommarji ta’ rapporti annwali; Kumitat għas-Suq Intern u l-Ħarsien tal-Konsumatur 218. Jenfasizza l-importanza tal-linji tal-baġit 17 02 02 (attivitajiet favur il-konsumaturi) u 17 01 04 03 (relatati mal-ġestjoni amministrattiva) għal implimentazzjoni effettiva ta’ kull programm annwali ta’ ħidma taħt il-Programm tal-Konsumaturi 2007-2013 u jistieden lill-Kummissjoni żżid il-pubbliċità mogħtija lill-għotjiet disponibbli (speċjalment fir-rigward tal-azzjonijiet konġunti fil-qafas tar-Regolament dwar kooperazzjoni fil-protezzjoni tal-konsumaturi (Regolament (KE) Nru 2006/2004 tal-Parlament Ewropew u tal-Kunsill [21]), fejn ma ġiet irċevuta l-ebda applikazzjoni); huwa sodisfatt bl-użu b’riżultati tajba tar-riżorsi addizzjonali (EUR 2000000) ipprovduti fl-2009 għall-proġett pilota rigward miżuri ta’ monitoraġġ fil-qasam tal-politika tal-konsumaturi; 219. Jilqa’ l-edizzjonijiet sussegwenti tat-Tabella ta’ Valutazzjoni tas-Swieq tal-Konsumatur (CMS) bħala għodda importanti għal monitoraġġ aħjar u klassifikazzjoni innovattiva tas-swieq; iqis li l-bażi empirika li nħolqot għandha tkun fil-bażi ta’ ideat ġodda ta’ politika fil-livell tal-Unjoni u fil-livell nazzjonali u jitlob lill-Kummissjoni tuża r-riżultati tas-CMS fit-tfassil tal-politika tagħha fl-oqsma kollha relevanti; 220. Jinnota b’interess kbir it-trasformazzjoni tal-Aġenzija Eżekuttiva għas-Saħħa Pubblika għall-Aġenzija Eżekuttiva għas-Saħħa u l-Konsumaturi (EAHC) u l-ewwel sena ta’ operazzjoni tagħha taħt mandat estiż; jifraħ lill-EAHC talli laħqet il-miri stabbiliti għall-immaniġġjar tal-għotjiet u l-kuntratti skont il-Programm tal-Konsumaturi (Deċiżjoni Nru 1926/2006/KE tal-Parlament Ewropew u tal-Kunsill [22]); iqis, madanakollu, li huwa problematiku l-fatt li 3 % tal-pagamenti saru wara d-data ta’ skadenza tal-pagament; 221. Jilqa’ t-titjib li sar sabiex tinkiseb rata ta’ eżekuzzjoni ta’ 92 % għall-krediti ta’ ħlas għall-implimentazzjoni u l-iżvilupp tas-suq intern (linja baġitarja 12 02 01); jinnota li r-rata ta’ eżekuzzjoni għall-programm SOLVIT (linja baġitarja 12 02 02) mistennija tkun qrib it-92 % meta jitqiesu l-pagamenti tul l-2008, l-2009 u l-2010 flimkien; itenni l-bżonn li tinżamm linja separata tal-baġit għas-SOLVIT; 222. Jenfasizza l-importanza tal-impriżi żgħar u ta’ daqs medju (SMEs) u jħeġġeġ lill-Kummissjoni tanalizza l-effikaċja tal-programmi kurrenti ta’ finanzjament għall-SMEs u tiffaċilita l-parteċipazzjoni tagħhom fi programmi tar-riċerka tal-Unjoni permezz tal-introduzzjoni ta’ strumenti finanzjarji fil-baġit tal-Unjoni; 223. Jinnota l-kunsiderazzjonijiet tal-Qorti tal-Awdituri dwar merkanzija introdotta illeċitament fit-territorju tal-Unjoni (fil-punt 2.22 tar-Rapport Annwali tagħha) u t-tweġiba tal-Kummissjoni, li tindika l-kjarifika pprovduta mill-Kodiċi Doganali Modernizzat; jitlob lill-Kummissjoni tirrapporta lura kemm jista’ jkun malajr dwar is-segwitu li ngħata lis-sentenzi relevanti tal-Qorti tal-Ġustizzja; 224. Iħeġġeġ lill-Istati Membri jużaw metodi xierqa tal-analiżi tar-riskju biex jiffukaw il-kontrolli doganali fuq kummerċjanti jew kunsinni ta’ riskju kbir; barra minn hekk, jistieden lill-Istati Membri jissupplimentaw il-kontrolli abbażi tar-riskju b’għadd ta’ kontrolli magħżula b’mod aleatorju; jitlob lill-Kummissjoni tagħti attenzjoni partikolari, hija u tfassal id-dispożizzjonijiet implimentattivi tal-Kodiċi Doganali Modernizzat, għat-twettiq ta’ kontrolli fiżiċi fuq l-oġġetti, sew għal raġunijiet fiskali kif ukoll għal dawk ta’ sikurezza/sigurtà; u jitlob li jittejbu l-kontrolli ta’ qabel/wara l-verifika fir-rigward ta’ proċeduri simplifikati u l-ikklerjar ċentralizzat; Kumitat għat-Trasport u t-Turiżmu 225. Jinnota li fil-baġit tal-2009, kif kien finalment adottat u mbagħad emendat matul is-sena, speċifikament għall-linji politiċi li jaqgħu fil-kamp ta’ attività tal-Kumitat għat-Trasport u t-Turiżmu, kien inkl